Zugaztieta eta Putzuak – Turismo Trapagaran\nZugaztieta eta Putzuak\nGaur egun aisialdi eta laketerako gune bihurtu bada ere, Zugaztieta herri meatzaria zen, burdin-minerala erauzten zen han.\nAntzinako meategiak, gaur egun berde gunez inguraturiko aintzirak dira, arrantzarako aproposa, baina bainurako debekatuak. Ostion putzua oso ezaguna da, aisiarako gunearen ondoan dagoelako. Las Cármenes putzuaren ondoan Blondies meategia dago eta, hondoan, Parkotxa baltsa, mineral-ikuztegi bat izan zena, gaur egun ur-mael bihurtua. Gaur egun “putzu” horiek dira bisitariek gehien erakartzen dituztenak.\nZugaztietako meatzari herrixka zaharra Trianoko mendietatik zabaltzen da. Valle de Trápaga-Trapagarango goiko aldean kokatzen da, hirigunetik 7,5 kilometrotara. Errepide bihurri batetik igo daiteke goiko aldeko auzo horretara, edo bestela, Larreinetako funikularra hartu eta inguruaz gozatu igoerak dirauen artean. Garraiobide hori, 1926 eraikia, oso erabilia izan zen meategien ustiapenaren garaian.\nLarreinetatik kilometro bat baino ez dago Zugaztietara. Inguru horretan aisialdirako zenbait eremu daude, kirol instalazioak (futbol-zelaiak, frontoia…), Bizkaiko Aldundiko aterpetxea, Peñas Negras Ingurumeneko Interpretazio Zentroa, ibilbide balizatu batzuk egin dituena bisitariak −bere kabuz ibiliz− inguru naturala eta meategien ustiapenaren aztarnak ezagutzeko eta gozatzeko.\nHerrian, zenbait jatetxe daude inguruko gastronomia dastatzeko, oso ezagunak direlarik gure indabak, “sakramentuekin” batera ateratzen direnak.\nTrapagaranek kirola eta natura maite dutenentzako diseinaturiko bide-sare erakargarri bat aurkezten dizu. Meatzari arimadun ibilbide horiek oinez edo BBTz egin daitezke. Zatoz bide horietatik ibiltzera eta Bizkaiko industriaren historia sortu zen eskualdearen sustraiak ezagutzera. Ongi etorri Alirón Parkera. Gure ibilbideak ezagutu aplikazio hauetan: :: Wikiloc :: Koomot :: Strava\nZugaztietan, erromatarren inperioaren garaitik ustiatzen ziren meategiak bertan behera utzi zirenean urez bete eta aintzira izugarri eder bihurtu ziren, mineralezko haitz formazioak, tunelak eta paisaian gizakiaren eskuak utzitako aztarnez inguruta baitaude. Inguru ikusgarri honetan dago “Meatzalde Goikoa parkea”, artista ospetsu askoren eskulturekin, besteak beste, Nestor Basterretxea, Iñigo Arregi, Guillermo Olmo, Karmelo Gañan, Jose Antonio Legorburu, Mariemi Otaola, Victor Arrizabalaga edo Alex Morlotezenak. Proposamen originala zure aisialdi-planetarako. Zain duzu Trapagaran!\nGaur egun aisialdi eta laketerako gune bihurtu bada ere, Zugaztieta herri meatzaria zen, burdin-minerala erauzten zen han. Antzinako meategiak, gaur egun berde gunez inguraturiko aintzirak dira, arrantzarako aproposa, baina bainurako debekatuak. Ostion putzua oso ezaguna da, aisiarako gunearen ondoan dagoelako. Las Cármenes putzuaren ondoan Blondies meategia dago eta, hondoan, Parkotxa baltsa, mineral-ikuztegi bat izan zena, gaur egun ur-mael bihurtua. Gaur egun “putzu” horiek dira bisitariek gehien erakartzen dituztenak. Zugaztietako meatzari herrixka zaharra Trianoko mendietatik zabaltzen da. Valle de Trápaga-Trapagarango goiko aldean kokatzen da, hirigunetik 7,5 kilometrotara. Errepide bihurri batetik igo daiteke goiko aldeko auzo horretara, edo bestela, Larreinetako funikularra hartu eta inguruaz gozatu igoerak dirauen artean. Garraiobide hori, 1926 eraikia, oso erabilia izan zen meategien ustiapenaren garaian. Larreinetatik kilometro bat baino ez dago Zugaztietara. Inguru horretan aisialdirako zenbait eremu daude, kirol instalazioak (futbol-zelaiak, frontoia…), Bizkaiko Aldundiko aterpetxea, Peñas Negras Ingurumeneko Interpretazio Zentroa, ibilbide balizatu batzuk egin dituena bisitariak −bere kabuz ibiliz− inguru naturala eta meategien ustiapenaren aztarnak ezagutzeko eta gozatzeko. Herrian, zenbait jatetxe daude inguruko gastronomia dastatzeko, oso ezagunak direlarik gure indabak, “sakramentuekin” batera ateratzen direnak.\nHasieran, 1926 urtean, Larreinetako funikularra merkantziak garraiatzeko eta Zugaztietako meatzalde menditsurako bide bat zabaltzeko eraiki zen. Gaur egun, alde horretako etxebizitzetara heltzeko garraiobide ezinbestekoa izateaz gain, Trapagaranen sustapen turistikorako funtsezkoa da funikularra. Izan ere, funikularretik dauden ikuspegiak zoragarriak dira: Abrako badia, mendi maldak, antzinako meategietako hondakindegiak… eta Larreinetako gainera heltzean, Bilboko ikuspegiak, itsasadarra, itsasoa, baserriak… ikus daitezke. Funikularra bera, besterik gabe, ikusgarria da kokatuta dagoen gune naturalagatik, bere trazatu bereziagatik (1.198 metro egiten ditu 10 minututan) eta bere plataforma horizontalagatik, Europa osoko funikularretatik mota horretako bakarra delako. Izan ere, 2014ko uztailean Interes Kulturaleko Ondasun izendatu zuten funikularra, eta horrek berariazko babes maila ematen dio bere kontserbazioa zaintzeko. Funikularraren goiko geltokitik, hau da, Larreinetatik kilometro batera edo Zugaztieta dago eta handik kilometro erdira, Peñas Negrasko Interpretazio Zentroa. Erakunde honek balizaturiko bideetatik ibiltzean, aspaldian itxitako antzinako meategien aztarnak antzeman daitezke, denboraren poderioz antzira ikusgarri bihurtu direnak, hala nola “El Negro” edo “Ostion” putzuak, eta naturaz goza dezakegu haien inguruan dauden guneetan. Larrainetako funikularra, Euskotrenek kudeatuak, bi eginkizun ditu: alde batetik goiko aldeko egoiliarrentzako garraio publikoa izatea, eta bestetik, Trapagaranentzako erreklamo turistiko izatea.\nSuscribirse / HARPIDETU\nHe leído y acepto los términos y condiciones / baldintzak irakurri eta onartzen ditut\n94 492 04 11\nLauaxeta Enparantza, 1\n48510 – Trapaga, Bizkaia\nTrapagarango Udalak Alirón Cup txapelketa aurkeztu du, lehen mailako kadeteen txapelketa\nTrapagarango Errotarte futbol zelaiak Athleticeko Emakumezkoen lehen taldearen entrenamendu bat hartuko du\nMendibilera Kronoeskaladaren II. edizioko Bizkaiko Txapelketa bertan behera geratu da datorren denboraldira arte\nSOCIAL / SOZIAL\nFacebook Youtube Strava\n2021 – Turismo Trapagaran. Todos los derechos reservados\nAviso Legal – Política de Cookies – Politica de Privacidad


"EMAKUME PRESOAK ETXERAKO BIDEAN!" Konzentrazioa Nafarroako parlamentu aurrean - Sare Herritarra\n“EMAKUME PRESOAK ETXERAKO BIDEAN!” Konzentrazioa Nafarroako parlamentu aurrean\nMar 7, 2022 | Izan Bidea\nEuskal Herriko Mugimendu Feministaren aldarriarekin bat eginez eta martxoaren 8rako deituriko mobilizazio egunaren harira, Euskal Emakume Presoen egoeraren berri emateko deitu dugu gaurko mobilizazioa. Izan ere, emakume presoak izateagatik urte luzeetan are bakartuago eta are urrunduago egon izan dira, sistema patriarkalaren adierazle garbienetakoa den kartzela sisteman zigor krudelago bat jasanez. Egoera hau apur bat aldatu da azken hilabeteetan, izan ere, Espainiar estatuan preso diren euskal presoen gerturatzeek, bertan sakabanatuak ziren emakume presoen heren bat Euskal Herriko espetxeetan egotea ekarri du. Oraindik ordea, 16 emakumezko preso daude EHtik kanpo, 4 frantziar estatuan eta 12 espainiar estatuan. Horietatik 4 bakartuak, kiderik gabe.\nHonetaz gain, Euskal emakume presoak, zigor gehigarria dute; salbuespeneko espetxe politika. Honen ondorioz, eta emakumeentzako izendatuta dauden espetxeen eskasia dela eta, euskal emakume presoen gerturatzea eta batzea gizonezkoena baino zailagoa da.\nEuskal Emakume Presoak Euskal Herritik bataz besteko 245km-tara daude eta jasaten duten urruntzeari, esan bezala, bakartze egoera ere gehitu beharra dago. Izan ere, 27 presotik 4 guztiz bakarrik daude kartzelan, kiderik gabe. Otsaileko datuak kontuan harturik, 27 emakume horitatik 4 Estatu frantsesean aurkitzen dira, 12 espainolean eta 11 bakarrik daude Euskal Herrian.\nEspetxeetan euskal presoek bizi duten salbuespen egoerari, masifikazioari, urruntze politikari, osasun arreta eskasari, isolamenduari, eta maiz jasan behar dituzten bortxa eta umiliazio tratuei, emakume izatearen konponente sexistak gehitzen zaizkio, zigor morala eta estigmatizazioa, edota mehatxu eta irainetatik hasi eta emakumeentzako egokituta ez dagoen osasun zerbitzu eta espazioetararte.\nEspetxe errealitate gordina behin betiko amaitzea jendarte osoari dagokigu, eta horretarako eta etxeratze prozesua garatu ahal izateko, bidea egiten jarraitu behar dugu. Eremu sozialean, politikoan, sindikalean, instituzionalean, eta KALEAN!\nZaharragoakUNA CADENA HUMANA DESDE ITSASONDO HASTA ORDIZIA PARA DENUNCIAR LA SITUACIÓN DEL PRESO MIKEL OTEGI Y UNA CONCENTRACIÓN EN ONDARRu\nHurrengoaIzan Bidea dinamikaren barruan, urriaren 8an deialdi jendetsu bat egingo dugu


Nolakoa izango da Novorossijaren aurkako Juntaren hurrengo erasoa? (Sakerren analisia) – Euskal Herria ★ Donbass Elkartasun Komitea\n2014ko urriaren 26, igandea\nJatorrizko bertsioa ingeleraz: http://vineyardsaker.blogspot.ca/2014/10/what-could-next-junta-offensive-against.html\nAurtengo uztailaren batean, eraso urko baten atarian, post labor bat idatzi nuen (http://vineyardsaker.blogspot.com.es/2014/07/novorussia-hope-for-best-prepare-for.html), bertan nire irakurleak Ukrainar eraso masibo batek izan zitzazkeen ondorioez jabetu zitezen saiatu nintzen.\nРазбор полетов – “gertakarien ondoko txostena”\nAtzera begiratuz, gertatu zena, ez zela izan gerta zitekeen hoberena, ez okerrena esango nuke “erdibideko” zerbait gertatu zela: hasieran, ukroek Donetsk eta Lugansk arteko bidea ia etetera iritsi ziren, baina sekula ez zuten izan hiri horietan sartzeko eta hiri-barneko operazioak egiteko adina gaitasun. Juntaren indarrak novorrosijar lurraldean barrena sartu ziren, baina laster “eltze” famatuetan inguratuak izan ziren. Novorossijarrentzat gaitzik larriena Slaviansk eta Kramatorsk galtzea izan zen; Strelkovek, errusiar interbentzio militar bat gertatuko zenaren itxaropenaz, hiri horiei ahalik eta luzeen eusteko erabakia hartu zuen, nahiz eta berak ere jakin Slaviansk defendaezina zela. Errusiarrak etorriko ez zirela argi geratu zenean, Strelkovek erabaki zuzena hartu zuen eta bere indarrak Slaviansketik Donetskera erretiratu zituen.\nOro har, Novorossijar Indar Armatuak (NAI), Juntaren Errepresio Indarrak (JEI) baino hobetu aritu izan dira. Azken hauek arazo hauek izan dituzte:\nBai Kieveko eta bai operazio-koarteletako komandante-buruen inkonpetentzia kriminala.\nBertako populazioaren etsaitasuna\nJEIren indarguneak hauek izan dira.\nSu-armen abantaila handia\nIbilgailu armatuetan abantaila handia\nAbantaila koalitatibo handia\nAirezko espazioaren erabateko kontrola\nArmadaren erregularreko, eta batez ere unitate berezietako soldaduen kuraia eta erresilentzia indibiduala.\nNovorossijarren abantaila hauek neutralizatu egin dituzte jaurtigailuekiko jomuga ageririk ez utziz, mobilitate handia erakutsiz eta airezko-defentsa egin arrakastatsuei esker.\nNIAren ahulguneak hauek dira.\nSuzko armen gabezia larria\nIbilgailuen gabezia larria\nSoldaduen gabezia larria (batez ere espezialistena)\nArma astunen erabateko gabezia\nBenetako aginte zentral baten gabezia\nNIAren indarguneak hauek dira:\nGizon zein emakume borrokalarien moral ezin altuagoa\nGaitasun handiko komandanteak eta esperientziadun ofizialak\nTrebetasun taktiko handia\nBorroka-eremuaren ezagutza handia, eta ezagutza hone erabilera\nInteligentzia bikaina (zalantzarik gabe, errusiar GRUren laguntzaz)\nAire-defentsa ezin eraginkorragoak (ukroei hegaldiri-gabeko zonaldea praktikoki inposatzeraino)\nBertako populazioaren babes handia\nUkroek utzitako material zahar eta kaltetua konpontzeko eta are berreiraikitzeko gai diren teknikari ezin trebeagoen sare bat.\nOro har, novorossijarrek lan handia egin dute ukroen abantaila guztiak neutralizatzen eta euren abantailak optimizatzen. Gorabeherak izan dira, baina esango nuke Uztaila eta iraila arteko ofentsiba, laburbilduz, ukroentzat porrot umiliagarri bat izan zela eta novorossijarrentzat garaipen bikaina izan zela.\nEta Juntak berriz erasotzen badu?\nGaur, igande goizean, ia erabateko adostasuna dago Juntak beste eraso bat joko duen ustearen gainean. Hau egitzat jotzen badugu -eta nire ustez oso posible da-, zer da ikusiko duguna? Are gehiago, kausa berberek ondorio berberak ekartzeko joera badute, galdera honakoa da: zer ikasi dute ukroek udako porrotetik eta zer aldatu dezakete oraingoan?\nBaina nik ez dut Juntak eraso berrirako prestatzen ari denari buruzko lehen-eskuko informaziorik. Hau da errusiar eta ukrainar hedabideetan topatu dudana.\nJuntako kontrolatutako fabrika militarrak egun eta gau ari izan dira lanean tanke, garraioko ibilgailu armatua, oinezko-ugudarostearen borroka ibilgailuak eta artilleria pieza andana egiten. Ukrainarrek euren Su-25 eta Mi-24 hegazkinen pilotuak entrenatu dituzte. Bolondres unitate berriak eratu dituzte eta armada erregularraren unitatean berrantolatu dituzte. Ukroek guda-oineko sektore garrantzitsuetan zehar lerro defentsiboak eraiki dituzte (gaur egun, halako prestakuntza “defentsiboak” ezinbestekoak dira edozein asmo ofentsibo burutzeko, ondo prestatutako sektore defentsibo bat, koantitatiboki askoz ere gizon gutxiagoz gorde bait daiteke, horrela beste aldearen kontraerasoak zapuztuz). Onartu behar dugu gizon gehiago mobilizatu eta entrenatu dituztela, beraz ukroen hurrengo asaltoan ere, ukrainar indar oso handi bat eta novorossijar indar askoz ere txikiago bat izango ditugu aurrez-aurre. Baina nahikoa izango al da ukroek gaina hartzeko?\nUkroak zer prestatzen ari diren nahiko argia da. Erasorako zenbati ardatz aukeratuko dituzte eta hor artilleriazko eraso masiboak egingo dituzte. Suzko aurre-eraso hauek ukrainar ibilgailu-unitateen aurrerakako bultzakada bat prestatzeko izanen dira (kasu honetan ukrainar opinezko-unitateek tankeak egoki defendatuko dituztela espero dugu). Ukrainarrak ez dira Donetsken edo Lugansken sartuko, baina berriz, pintza-eraso baten bitartez, Donetsk setiatzen eta bakatzen saiatuko dira, eta gero novorossijarren ia-errendizio bat negoziatzen. Ez dut espero Lugansken inguruan akzio handirik egongo denik, Donetsk ageriago baitago.\nBaina, adizue, ni zuzen banago eta hau gertatzen bada, mesedez uler eta gogora ezazue hau: plan honen aurkako novorossijarren erantzun zuzena atzera-egiten hastea da. Ez du zentzurik novorossijarrek ukrainar artilleriak gogorki jo ditzazkeen posizioei eustea eta bertatik borrokatzea. Ukrainar lehenengo erasoaldia gertatu zenean harrituta geratu nintzen zenbat jendek ez zuen ulertzen gudan atzera-egiteek duten garrantzia. “Abertzale-zaratatsuek” batez ere, behin eta berriz errepikatzen duten novorossijar aurreneko atzera-egitea “Putinek Novorossija saldu izanaren” zantzu argia zela (NIAk kontra-eraso luze eta bikaina jo zuenean, “abertzale-zaratamendi” hauek denboralditxo batez isildu egin ziren, Moskuk NIA Mariupol hartzear zegoenean geratu zuen arte, orduan euren betiko leloarekin bueltatu ziren). Egia esan, kontrako indarrak gehiago direnean, atzera-egitea oso logikoa dela, batez ere, bi edo agian hiru mailatako.defentsa antolatzeko denbora baldin baduzu. Ez dakidana da, novorossijarrek egitea espero nuena, egin, egin badute: sueten-aldian defentsa gogor eta sendo bat prestatzea.\nNire itxaropena, JEIk eraso eta berehala, NIAk berriz atzera egitea, JEI barrura erakartzea, eta orduan indar erasotzailea pixkanaka desgastatzea da. Batez ere, badut itxaropena errusiarrek, voentorg (salerosketa militarra) bitartez, beharrezkoak diren tankeen aurkako arma gidatuak bidali izana.\nBigarrenik, Novorossijaren batasun politiko falta arazo militarra baino, arazo politikoa da. Novorossijar komandante askok erakutsi dute oso trebeak eta agina Strelkov bezain gai direla. Bezler, Kononov, Zakhartxenko, Mozgovoi, Khodakovski, Motorola, Givi eta beste askok ez dute behar inor euren erantzukizun-eremuan zer egin behar duten esaka aritzerik. Unitate kosakorik ahulenak, ematen duenez, errusiar-novorossijar mugara lekualdatu dituztela eta ukroen aurkako borrokan soilik frogatutako unitateak jarri dituzte.\nEz dut uste airezko indar ukroa oso baliagarria izango denik, batez ere, litekeena, novorossijar aire-defentsa hobetu izana delako.. Beldur handigoa diet euren distantzia handiko artilleria eta zenbaki hutsei. Baian eskenatokirik okerrenean (ukroen erasoa Donetskerako bide guztiak moztuz) jarriz gero ere, ez dut uste JEIk gaina hartuko duenik. Ez dut batere zalantzarik Novorossija edozein moduz arriskuan badago, Errusiak esku hartuko duenaz. Informatzen ari nauten iturri guztien arabera, voentorg erabat funtzionatzen ari da eta armen isuria, sofistikatuena ere, handia izaten ari da. Nire ustez, Putinen asmoa naziak Novorossijatik kanpo mantentzea da soilik voentorg erabiliz.Baina hori nahikoa ez bada, Errusiak argiago esku-hartuko duenaren konfidantza dut. Argi dago Errusiak ezin duela onartu Novorossija nazien eskuetan erortzerik.\nBerri onak ere badaude: ukroek ezin izango dute denbora luzez halako ahaleginik egin. Bultzakada oso indartsu batetara dena jokatuko dute. Bulkada horrek huts egiten badu, AEB-EB-OSCEren “diplomazia” osoa ikusiko dugu ukroak salbatzeko prestu, eta negoziazio mahaira itzultzeko deiak eginez. Horrela, gatazka berriz “izoztu” egingo da (ukroen aldetik literalki) eta fokua erregimena mantentzean edo bestelako batez ordeztean jarriko dute. Horren ondoren, hurrengo erasoa soilik 2015ko udaberrian etor daiteke.\nAzkenik, amaiera baikorrago batentzako aukera ere badago: ukroen erasori buruzko zalaparta honen atzean agian errusiarren “badakigu zertan ari zarete eta gu prest gaude” esateko modu bat dago. Teorian, horren eraso ukroan gelditu beharko luke. Baina gogorarazi beharren gaude a) Kieven benetako botererik ez dagoela –erabaki guztiak AEBk hartzen dituzte-; eta b) hurrengo erasoaren helburua ez dela irabaztea, baizik eta Errusia esku-hartze zabal batetara probokatzea. Nik uste dut benetako asmoa hauxe dela, eta hilabeteetan esaten ibili naiz: anglosionisten benetako asmoa Novorossijan Errusiaren esku-hartze militar bat probokatzea da, eta Kremlinen benetako asmoa, ez sartzea eta bai voentorg erabiliz eta bai Banderastanen kaosa sortuz Novorossija bizirik mantentzea da. Momentuz Kremlin nagusi. Ikusiko dugu eta estrategia horrek berriz funtzionatzen duen.


Informazio-teknologiako ekipamenduek hobera egiten jarraitzen dute Euskal AEko enpresetan 2003an\nInformazioaren gizarteari buruz Eustatek enpresetan eginiko inkesta honetan, 2003. urtea hastean, Euskadiko enpresek duten informazioaren teknologietako ekipamenduek hobetzen jarraitzen dutela ageri da. Orokortu egin da teknologia horien erabilera enpresa horietako langileen artean, bereziki Interneten sartzeari eta posta elektronikoa erabiltzeari dagokienez.\nInformazioaren Gizarteari buruzko Inkesta (IGI-enpresak) hirugarren aldiz egin du Eustatek 2003ko lehenengo hiruhilekoan, lehen sektorea ez den edozein jarduera-\nsektoretako Euskadiko enpresei zuzenduta. Inkesta honen bidez, datu hauek jakin nahi dira: informazioaren eta komunikazioen teknologietan (IKT) enpresek dituzten ekipamenduak; Internet nola erabiltzen duten; eta merkataritza elektronikoaren garrantzia. Euskal AEn kokatutako 7.200 establezimenduko lagina du oinarri inkestak.\nInternet eta sakelako telefonoen erabilera orokortu egin da enpresa handietan eta txikietan\nInterneteko ekipamendua, Euskadiko enpresetan, nabarmen gehitu da aurreko urtearen aldean, ehuneko sei puntu baino gehiago, hain zuzen. Horrekin batera, ehuneko bost puntu inguru gehitu da ordenagailuak, posta elektronikoa eta sakelako telefonoak erabiltzeko aukera ere.\nLurraldeka, Araban gehikuntza handiagoa izan dute establezimenduetako Interneteko sarbideek eta sakelako telefonoek eta Gipuzkoan, aldiz, gehikuntza handiagoa izan da ordenagailu pertsonaletan. Bizkaiak lortu du aipaturiko ekipamenduetan gehikuntzarik txikiena.\nEstablezimenduen tamainaren aldagaiak establezimenduen arteko funtsezko ezberdintze-elementu bat sartzen du eta aldagai horri dagokionez, tamaina txikieneko establezimenduek (0-2 enplegatu) jarraitzen dute guztietan ekipamendurik apalena izaten. Zifrarik kaskarrena: %30,8k dute posta elektronikoa. Zifrarik onena: %61,7k dituzte sakelako telefonoak. Tarteko zifra gisa, %48,5ek dituzte ordenagailuak eta %33,8k Interneteko sarbidea. Zifra horiek guztiak ehuneko lau puntu handiagoak dira aurreko urtekoak baino. Bestalde, 10 enplegatu eta gehiagoko enpresen batez bestekoa %80tik gorako zifretan mugitzen da: %80,6 lortu dute sakelako telefonoetan, %86,2 posta elektronikoan, %96,3 ordenagailuetan eta %86,7 Interneteko sarbideetan.\nKonparazioa egitean geruza horietako bakoitzeko enplegua haztatzen badugu, aldeak asko txikitzen dira. Izan ere, establezimendu txikiek gehiago aurreratu dute, eta handietan enplegatuen zati batek baino ez du enpresako ekipamenduak erabiltzeko aukera. Hartara, ikusten dugu 0-2 enplegatuko establezimendu txikietako landunen artean %43,0k erabiltzen dutela ordenagailua eta 10 enplegatu eta gehiagokoetan %55,2k; txikietan %28,4k dutela Interneten sartzea eta handietan, %38,0k; eta azkenik, %25,2k dute posta elektronikoa eta handiagoetan %40,8k.\nADSL lineak izan du hazkunderik handiena Internetera sartzeko bideen artean eta 2003ko hasieran konexioen %40,3 hartu zuen.\nModemarekiko ohiko telefono linea bidezko Interneteko sarbidea da oraindik Euskadiko enpresa gehienek (%49,3) erabiltzen dutena, nahiz eta jaisten jarraitzen duen. Beherakada horrek ehuneko 9,1 puntuko jaitsiera ekarri du bide horren erabileran aurreko urtearen aldean. Bestalde, ISDN lineak ere ehuneko 7,8 puntu jaitsi dira aldi berean eta orain %15,3 hartzen dute. ADSL lineak, ostera, aurrekoen jaitsieretatik etekinak ateratzen ari dira eta nabarmen igo da horien erabilera. konexioen %40,3 dira 2003an; aurreko urtean, berriz, %26,2ra besterik ez ziren heldu. Azkenik, bestelako konexioek %4,8 hartzen dute.\nADSL lineen erabileraren gorakada are nabarmenagoa da 10 enplegatu eta gehiagoko establezimenduak aztertuz gero: horietan, Internetera sartzeko bide nagusia dira eta %58,4k erabiltzen dituzte. Urrutitik jarraitzen diete modema erabiltzen dutenek (%25,5), ISDN lineek (%25,4) eta gainerako lineek (%11,2).\nWeb orria duten enpresei dagokionez, hazkunde esanguratsua izan da, dela euren weba dutenen artean, %10,0 baitira dagoeneko, dela besteren zerbitzarian ostataturiko orria dutenen artean (%4,5). Ondorioz, Euskal AEko enpresen guztizkoaren %14,5ek web orria du.\nBerriro ere establezimenduaren tamainari erreparatuta, euren web orria duten 10 enplegatu eta gehiagoko establezimenduak %35,5 dira dagoeneko eta besteren zerbitzarian ostatutako web orria dutenak %16,2. Honenbestez, mota horretako establezimenduen erdiak baino gehiagok (%51,7k) web orria dute.\n2002an merkataritza elektronikoa pisu espezifiko urriarekin mantendu da Euskadiko enpresetan\nEuskadiko establezimenduek ez dute merkataritza elektronikoa gehiegi erabiltzen 2002ko IGI-Enpresak inkestako datuetan ikusten denez. Sarearen edo bestelako sistema elektronikoen (EDI, datu elektronikoen trukea) bidez erosten edo saltzen dutenen proportzioak hain dira apalak oraindik, ezen zenbatespena ez baita estatistikoki segurua, eta errore-marjina handia baitu.\nDena dela, ikus dezakegu zertxobait hazi dela merkataritza elektronikoa egiten duten establezimenduen ehunekoa: %3,0 ziren 2001ean, eta %4,4 izan dira 2002an. Gehikuntza horren arrazoiak bi dira: batetik, bide elektronikoetatik erosten duten enpresak gehitu egin dira eta %3,6 dira dagoeneko; eta bestetik, neurri txikiagoan bada ere, bide beretik saltzen duten enpresak ere gehitu egin dira eta %1,3ra iritsi dira.\nEgindako kalkuluen arabera, 7.500 dira Euskal AEn merkataritza elektronikoa egiten duten establezimenduak. Establezimendu horiek bide horretatik egiten dituzten erosketak guztizko erosketen %11,4 hartzen dute eta salmentek, guztizko salmenten %16,1.\nJarduera-sektoreka, nagusi ageri dira merkataritza elektronikoaren erabileran, papera eta arte grafikoak eta kimika-industria sektoreak, eta horietan establezimenduen %13 baino zertxobait gehiagok erabiltzen dute. Era berean, material elektrikoa, kautxua eta plastikoa, garraio-materiala eta makineria sektoreetako establezimenduen %10 baino gehiagok egiten dute merkataritza elektronikoa. Zerbitzu-sektorean, banka eta aseguruak nabarmentzen dira eta beren establezimenduen %11,2k egiten dute merkataritza elektronikoa.


Amelia Salanueva kontseilariak Larragako igerilekuak inauguratu ditu\nAmelia Salanueva kontseilariak Larragako igerilekuak inauguratu ditu asteartea, 2009.eko ekainak 23\nKanpoko ontziak egokitu dituzte, 337.314 euroko inbertsioarekin\nLarragako igerilekuak. ( irudia handitu )\nToki Administrazioko kontseilari Amelia Salanueva Murguialdayk Larragako igerilekuak inauguratu ditu gaur, instalazioak berritzeko egin dituzten obrak amaitu ondoren. Zehazki, kanpoko ontziak moldatu dituzte, 337.314 euroko inbertsioarekin. Zenbateko horretatik 150.000 euro Toki Administrazio departamentuak jarri ditu, 2008an horretarako emandako laguntzak medio.\nHorrez gain, Udalak 200.000 euro jarri ditu, Tokiko Inbertsiorako Estatu Funtsetik. Inaugurazioan, kontseilariak Larragako Udaleko kideak eta departamentuko zuzendari nagusia, Pedro Pegenaute Garde, izan ditu lagun.\nLarragako igerilekuetan egindako obrekin herrian 2008an hasi edo egindako beste hobekuntza batzuk osatu dituzte. Hobekuntza garrantzitsuenak hauek izan dira: hornidura eta saneamendu sareak berritzea eta kaleak zolatzea (5. fasea), sei sakangune jartzea, herri altzariak eta seinaleak jartzea, azaleko 20 aparkaleku egokitzea eta argi publikoak berritzea.\nEkimen horiek guztiak gauzatzeko 1,7 milioi euro behar izan dituzte eta departamentuak milioi bat euro baino gehixeago jarri du. Inbertsiorik handiena sareak berritzeko eta kaleak zolatzeko bosgarren fasean egin da: 1,1 milioi euro. Obrak leku hauetan egin dituzte: San Miguel, San Andres eta Otano kaleetan, Berbintzanako errepidean, Planetan eta El Alto plazan.\nGaltzada hormigoizko lauzekin zolatu dute eta espaloiak hormigoizko galtzada harri aurrefabrikatuekin. Sakanguneak, herri altzariak, seinaleak eta aparkalekuak berritzeko obrak egin dituzte 2008an Toki Administrazio departamentuak horretarako emandako laguntzekin..


2Kontrola: Eskalatu zure ordainketa globalki diru-sarrerak maximizatzeko | Martech Zone\n2Kontrola: Eskalatu zure ordainketa globalki, diru-sarrerak maximizatzeko\nAsteazkena, maiatzaren 5, 2021 Asteazkena, maiatzaren 5, 2021 Douglas Karr\nOrdainketak prozesatzeko irtenbide bat integratzeko aukerarik izan ez baduzu, ikasteko esperientzia nahiko duzu. Ordainketa prozesadoreek hainbat ezaugarri eta eskaintza dituzte ... tarifak, ordainketak zenbat denboran mantentzen diren, erabiltzailearen ordainketa esperientzia, laguntza globala, iruzurrak prebenitzea eta diru sarrerak kontrolatzeko tresnen kalitatea. 2Checkout hodeian oinarritutako ordainketa zerbitzua da, lineako salmenten bihurketak maximizatzen dituena, erosketa esperientzia lokalizatuarekin ordainketa globalak eskainiz.\nOrdainketa prozesatzearen ikuspegi orokorra\nSaltzen duzuna edozein dela ere, 2Checkout-ek zure softwarea Zerbitzu plataforma, ecommerce plataforma, mugikorretarako aplikazioen transakzioak edo lineako beste zerbitzu gisa sinplifikatzeko eta eskalatzeko behar dituzun produktuak ditu.\n2Saldu - Etxean eta nazioartean saltzeko behar duzun guztia. 2Sell-ek merkatariei mundu osoko erosleei mugikorreko eta lineako ordainketak onartzen dizkie - modu egokian, segurtasunez eta modu fidagarrian.\n2 Harpidetu - Gehitu etengabeko sarrerak, bizitzako balioa handitu eta atxikipena 2Checkout-en eskaintzekin.\n2Monetizatu - Guztizko negozioak lortzeko dirua lortzeko paketea, negozio globalek merkataritza digitalaren diru-sarreren fluxuak hazten laguntzen duena 2Checkout-ek zure produktuak eta zerbitzuak mundu osoan saltzen, bihurketa- eta atxikipen-tasak maximizatzen eta merkatu globalen konplexutasun osoz lan egiten laguntzen dizu, BEZa eta bestelako betetze eskaintzak barne.\nMerkataritza elektronikoaren joera eta errendimendu globala\nZure negozioa handitu nahi baduzu, globalizatzeak zure negozioa hazkunde esponentzialera irekitzen du. Hona hemen eCommerce Globalaren hazkundea herrialdearen, ordainketa motaren, eskaeraren balioa, hizkuntza, produktu mota eta abarren arabera.\nGuztietan sartuta 2Checkout produktuak ordainketa globalak dira, APIak eta produktutako konektoreak, analitika eta salaketa, segurtasuna eta iruzurrak babestea, posta elektroniko eta txat laguntzarekin batera.\nIzena eman 2Choutout doan\nDibulgazioa: honen filiala naiz 2Checkout eta artikulu honetan kidea loturak erabiltzen ari naiz.\nTags: 2checkout2monetize2saldu2harpidetuaustraliakoKanadanherrialdefrantziaalemaniamerkataritza globalae-merkataritza globalaecommerce mundu mailako joerakordainketa globalaren prozesamenduaItaliajapónhizkuntzaHerbehereakordainketa prozesatzeaespainiaecommerce herrialde nagusiakErresuma BatuaEstatu Batuak\nBotco.ai: HIPAA-rekin bateragarria den elkarrizketarako marketin irtenbidea


Egunkaria aurrera » ‘Egunkaria’ ixtea eskatu zuela onartu du instrukzio buru zen guardia zibilak\nEuskaldunon Egunkaria ixteko eskaera R28575H guardia zibilak egin zion Espainiako Auzitegi Nazionaleko Juan del Olmo epaileari. 2003ko otsailaren 17an egin zuen eskaera hori; hain justu, epaileak agindua eman baino hiru egun lehenago. Iñigo Iruin abokatuaren galderei erantzunez onartu zuen hori auziko instrukzioa gidatu zuen guardia zibilak.\nEskaera hori egin izanaz ez zela gogoratzen erantzun zion aurrena: «Ez dut gogoratzen hori nik egin ote dezakedan. Miaketak-eta egitea bai, hori nik eskatu nuen, baina ez dut uste itxiera nik eskatu nuenik». Akordatzen ez bazen ere, gertaerak gogora ekarri zizkion Iruinek. Guardia zibil horrek berak instruktore gisa sinatuta 2003ko otsailaren 17an epaileari helarazitako agiria erakusteko eskatu zuen, eta hura ikusita, «hor esaten duenaren arabera eskatu nuen, bai», onartu behar izan zuen R28575H guardia zibilak.\nEz zen «ezertaz gogoratzen» AVT akusazioak eskatuta deklaratzera joan zen guardia zibila. Egunkaria ixteko ez ezik Egunkaria Sortzen SL eta Egunkaria SA ixteko eskatu izanaz ere ez zen akordatzen. Eskaera horien agiriak banan-banan ikusarazi zizkion ordea Iruinek, eta ezin izan zuen begi-bistakoa ukatu.\nEuskaldunon Egunkaria-ren eta bost auzipetuen kontrako epaiketaren bigarren eguna izan zen atzo Espainiako Auzitegi Nazionalean. Herenegungoa ez bezala, saio motza izan zen atzokoa. Pare bat ordu nahikoa izan ziren akusazioek lekuko gisa deitu zituzten hiru guardia zibilek deklara zezaten. Berez lau ziren joatekoak, baina haietako bat gaixo dagoenez, hark urtarrilean deklaratzea erabaki zuen epaimahaiak. Herenegun bezala, atzoko saioan ere ez zuen ezertan parte hartu fiskalak. Une batean epaileari ahaztu egin zitzaion galdeketa egin behar ote zuen galdetzea.\nLekuko gisa deklaratu zuten aurreneko bi guardia zibilak auziko instrukzio burua eta haren laguntzaile lanetan aritu zena izan ziren. Biak peritu gisa ere deklaratzera deituta daude akusazioen aldetik, baina, atzoko saioan argi geratu zen peritu izateko neutraltasun baldintza ez dutela betetzen, beraiek eskatu zituztelako instrukzio garaiko diligentzia gehienak, txostenak egin zituztelako eta enpresak ixteko aginduak galdegin zituztelako.\nInstrukzioko guardia zibilak itxiera eskatuz Del Olmo epaileari helarazi zion idatzian dio «ETAren instrumentua» dela Egunkaria, eta erakunde armatuak «instrumentu» hori erabiltzea eragozteko egunerokoa ixteko eskatzen diola. Auzi horren barnean epaileari igorritako zenbait txosteni egiten die erreferentzia testuak, eta honako ondorioa ateratzen du: «ETAk bi helbururekin erabiltzen du Egunkaria SAk argitaratzen duen Euskaldunon Egunkaria. Batetik, euskal kultura eta euskara zabaltzeko erabiltzen du, eta bestetik, ezker abertzalearen ideologia eta propaganda zabaltzeko». Guardia zibilaren sinadura eta guzti dauka agiri horrek, eta honela dio azken esaldian, letra lodiz jarrita: «Behin-behineko neurri gisa, Euskaldunon Egunkaria kazeta ixtea eskatzen da». Arrazoi horiek nahikoak izan ziren Del Olmorentzat, Egunkaria ixteko agin zezan.\nEgunkaria-ren itxiera epaileak agindu zuen arren, atxiloketak berak agindu zituela ere onartu zuen instrukzioa gidatu zuen guardia zibilak. Auzia abiatzeko diligentziak egiteko ere berak eskatu zion epaileari, «diligentzia kopuru handi bat», eta berak egin zituen auziak aurrera egin zezan hainbat txosten ere: txosten orokorrak, haiek osatzeko zehatzagoak, akusatuei buruzkoak… «hamarnaka txosten».\nHori guztia kontuan hartuta, argi dago R28575H guardia zibila auzia aurrera eramateko lanean aritu dela, eta, beraz, auziko alde bat dela. Hargatik, polizia hori ezin da peritu izan, akusazioak eskatu bezala. Auziko alde bat ezin baitaiteke auzian inpartzial izan, peritu bati dagokion bezala. Gomez Bermudez epaileak berak ere ondo bereizi nahi izan zituen guardia zibilek lekuko gisa eta peritu gisa egin beharreko adierazpenak. Behin eta berriz esan zuen lekuko gisa ari zela deklaratzen, eta peritu gisa beste egun batean joango denez, gisa horretako galderarik ez egiteko. «Ez iezadazue argiago hitz eginarazi», esan zuen une batean, iradokiz peritu gisa sinesgarritasuna ematen bazieten hura baliogabetzea zailagoa izango zela.\nBigarren guardia zibila deklaratzera sartu zenean, hura ere peritu gisa deituta zegoela ekarri zuen gogora epaileak, eta atzo lekuko gisa besterik ez galdekatzeko eskatu zien aldeei.\nInstruktorea ez zegoenean laguntzaile gisa diligentzia eskaerak egiten al zituen galdetu zion Iruinek, eta baietz erantzun zion. Egunkaria auziari buruzko txostenik osatu zuen ere galdetu zion, eta baietz erantzun zion, nahiz eta zehaztu ez zituela laguntzaile gisara egin. Nolanahi ere, aurrekoaren kasu berbera da, diligentziak eskatu eta txostenak osatu baditu, zalantzan dago peritu izateko baldintzak betetzen dituen.\nUrtarrilaren 12an hurrengo saioa\nUrtarrilera arte ez da beste auzi saiorik izango. Urtarrilaren 12an jarraituko du epaiketak, goizeko saioan. Gero, beste eten bat izango da, eta 25etik 29rako astean jarraituko du, egun bakoitietan goizez eta bikoitietan goiz eta arratsaldez.\n« Estatuaren zulo beltza Otamendi: «Guardia Zibila ez dago ohituta Madrilen partidak galtzera» »


Gorputza bero, burua hotz | El Diario Vasco\nSan SebastianGorputza bero, burua hotz\nGorputza bero, burua hotz\nBikram Hot Yoga zentroan, Donostiako Antiguo auzoan, Leire Barandiaran ikasleak nabarmentzen du kirol honek erakustsi dizkion buruko indarra eta erresistentziarako gaitasuna\nHAIZEA FURONESDonostia Domingo, 24 febrero 2019, 13:24\nYoga Indian sortu zen, eta mendeetan zehar izan duen arrakastak, nazioartera zabaltzera eraman du kirola. Yoga sanskritoko hitza yuj aditzetik dator, eta meditazioari eta hausnarketari erreferentzia egiten die. Kirolaren aldaeretako bat da Bikram Yoga. 26 postura lantzen dituzte, 40.6 °C-an.\nDonostiako Bikram Hot Yoga zentroan, Antiguoko auzoan, Leire Barandiaran ikasleak nabarmentzen du kirol honek erakutsi dizkion buruko indarra eta erresistentziarako gaitasuna. «Lesio gutxiago eta erraztasun handiagoa posturak egiteko» nabaritu ditu, eta «buruaren eta gorputzaren arteko konexioa bereganatzen» lagundu dio kirolak.


Irakurzaletasunean eragiteko asmo irmoz abiatuko da Begiko zigilua | Kultura | GARA Euskal Herriko egunkaria\nIrakurzaletasunean eragiteko asmo irmoz abiatuko da Begiko zigilua\nEskolako derrigorrezko etxeko lan gisa bizi beharrean, haur eta gazteek literatura plazera dela deskubritzea hartu du erronkatzat Zubia-Santillana argitaletxeak eta, horretarako, Begiko zigilu berria sortu du. Izen horren pean eta koloreka sailkatuta, lau eta hamasei urte arteko irakurleentzat proposamen deigarriak egitea du xede. Aurkezpen festa gaur egingo dute, 19.00etan, Bilboko Campos Eliseos antzokian, hainbat lagun eta gonbidaturen babesarekin.\nAmalur ARTOLA|BILBO Eguneratua:\n«Eskolan irakurri egiten da, asko eta ondo, baina aginduta. Liburu-zerrendak ematen dira, laburpenak egiten dira, eta abar, baina gure helburua litzateke haur eta gazteek irakurtzea ez bakarrik behartzen dituztelako, baizik eta gustuko generoa dutelako». Hala azaldu du Joseba Santxok, Zubia-Santillana argitaletxeko kideak, sortu berri duten Begiko zigiluak datozen urteetarako bere buruari jarri dion erronka.\nOrain urte batzuk Alfaguara argitaletxe-taldetik atera zenean –Penguin Random-ek erosi zuen–, haur eta gazteei bideratutako euskarazko zigilu gabe geratu ziren eta, hutsune hori betetzeaz gainera, irakurle garaikideei begirako erronkekin datozela ere nabarmendu du. Batetik, kalitatea hobetsiko dute, bai testuetan , baita irudietan ere. Bigarrenik, aniztasuna izango dute jomuga: «Askotariko estiloak eskainiko ditugu, ze zuri gustatuko zaizu misterioa, niri abentura... bakoitzak bere generoa aurki dezan nahi dugu». Eta, hirugarrenik, Internet eta sare sozialetan ere izango du lekua Begikok, «gazteengana heltzeko, ohiko bideetatik aparte bide berriak esploratu behar direla uste dugulako». Eneritz Dueso ariko da Interneteko web orrialdea elikatzen eta Twitter eta Facebooken sortu dituzten kontuak kudeatzen. «Horietatik saiatuko gara eragiten, gazteak motibatzeko giltzarri delakoan», argudiatu du Santxok.\nZigilua gaur aurkeztuko dute ofizialki Bilboko Campos Eliseos antzokian egingo duten festan, eta bertan erakutsiko dituzte Begikoren katalogoa osatzen duten 37 tituluak. Horietatik gehienak Alfaguara garaiko argitalpenak dira: «Baditugu Roald Dahl-en ‘Matilda’ edo ‘Super-azeri’ mitikoak, baita bertokoenak ere, Jon Arretxe, Toti Martinez de Lezea edota Jasone Osororenak, adibidez». Azken honek sortutako Jara pertsonaia nabarmendu du bereziki, bere hitzetan, zigilu berriarentzat «eredu» izango dena. «Osororen artelan hori daukagu eredutzat. Ikaragarrizko harrera izan du gazteen artean; eskolan hasi zen, baina eskola gainditu du eta etorri zaizkit hainbat esanez beren seme-alabak Jarari esker irakurzaletu direla. Jararekin lortu dena lortu nahi genuke besteekin ere», aipatu du.\nBegiko-rekin batera, argitaletxeak Loqueleo (gazteleraz), Oqueleo (galegoz) eta Jollibre (katalanez) zigiluak ere sortu ditu eta horiek «bidelagun» izango dituztela ere zehaztu du. Eta beste adar bat ere ireki du Zubia-Santillanak: irakurketa errazeko liburuak. «Oso puntu inportantea da guretzat. Andres Guerreroren ‘Maitasuna zailegia da’ itzuli dugu eta bide horretan ere jarraitu nahi genuke», ziurtatu du Santxok.\nIndarrez hasteko, iragarpen festan bertan lehen hiru tituluak aurkeztuko dituzte. Lehena, Leire Bilbaoren “Leiho bat eta leiho bi” (+6), Alex Fernandezen ilustrazioak dituen «istorio samurra» eta, Santxoren ustetan, «liburu erreferentzial» bilakatuko dena. Bigarrena, Antton Kazabonen “Martintxo Bigarrena” (+8): «Zezenen munduan ibiliko da. Liburu polita eta ezohikoa da; aitona eta bilobaren arteko erlazioaz eta zeharka bullying-az ere ari da». Eta, hirugarrenik, Unai Elorriagaren “Erraldoiek ez dute lagunik jaten” (+8). Idazle algortarrak azaldu du bi emakume heldu izango direla «istorio ganberro» honetako protagonista eta haien begietatik kritika soziala egitea izan duela helburu. Baita gurasoak irakurketan inplikatzea ere: «Gurasoek ere ondo pasa dezaten nahi izaten dut, irakurketa diferenteak ematea».\nHiru ale berriok katalogora gehituta, editorialaren asmoa, Santxoren hitzetan, «urtero adin-tarte bakoitzeko gutxienez ale bat gehitzea» litzateke.\nHainbat gonbidaturekin hasiko du bidea Begikok: Kukai, Uxue Alberdi eta Jon Maia bertsolariak, Mikel Martinez eta Patxo Telleria antzezleak eta Ilaski Serrano eta Nerea Elias aurkezleak. Gaur, 19.00etan, izango da festa, Bilboko Campos Eliseos antzokian.\nGaurko festan katalogoko 37 tituluak eta sorkuntza berriko hiru liburuak aurkeztuko dituzte: Unai Elorriagaren «Erraldoiek ez dute lagunik jaten», Leire Bilbaoren «Leiho bat eta leiho bi» eta Antton Kazabonen «Martintxo Bigarrena».


MENDENITARIO-PROIEKTUAK, hezkuntza emozionalaren bidez eta coaching-ean eta teknologian oinarritutako metodologia baten bidez, adikzioen prebentzio komunitarioa eta arriskuen eta kalteen murrizketa lortzea bilatzen du, bai eta jokabide osasungarriak sustatzea ere. MENDENITARIOAREN bidez, ekitatearen, adikzio-substantzien eta jokabide-adikzioen kontsumoa ahalik eta gehien murriztu nahi da, eta, ondorioz, pertsonen eta haien familien osasunean eta, oro har, komunitatean eta biztanlerian dituen ondorioak. Osasunaren sustapena bultzatu nahi da, eta ingurune, jarrera eta jokabide osasungarriak sustatu. Eta, aldi berean, babes-faktoreak indartzea, adikzioen eragina eta prebalentzia murriztea eta horien aitzindari diren arrisku-faktoreak eta -jokabideak minimizatzea.\nGazte On ekimena covid-19ak eragindako esparru berrira egokitzeko beharretik sortu zen. Bertan, Portugaleteko gazteek hausnartu eta lan egin behar dute krisialdi honetan gizartean duten zereginari buruz hausnartzeko, aurre egin eta gidatu behar dituzten erronka argiekin, eta arreta boluntariotzan jarrita, hitz egiteko, gidatzeko eta eraldatzeko tresna gisa.\nGazteen hausnarketarako eta dinamizaziorako espazioak sustatzea, gazteen, mutilen eta nesken, kontzientzia soziala aktibatzera bideratuta, eta gizarte-proiektuen ekimenak, lotura eta ulermen emozionala dutenak, eragitea beren komunitatean bizikidetza errazteko.\nKontua da haien kezkak ulertzea, gizarte-ikuspegia eta boluntariotza sustatzea eta komunitate-zentzua lantzea, bai eta gazte-talde gisa duten balioa azpimarratzea ere, gazte batzuek agian uste dutelako balio gutxikoak direla edo gizarteak nekez estimatzen dituela.\n19 covid-en eragin emozionala portugaleteko nerabeengan\nTroconiz Santacoloma Fundazioak Portugaleteko Udalarekin lankidetzan COVID-19k 12 eta 16 urte bitarteko (1. DBH 4.) DBHko Portugalete udalerriko nerabeengan duen eraginaren azterketa egin du. Ondorioei esker, eragin horrek adingabeen garapen psikologiko osasuntsuan eragin negatiboak arintzeko, murrizteko edo ezabatzeko estrategiak ezarri ahal izango ditugu.\nAurtengo Arte eta Sormen hiri-udalekuak abian jarri ditugu berriro, haurren udako aisialdirako jarduera gisara jarri ere. Udalekuetan esperimentatu egingo dugu, jolasaren eta arte-adierazpenaren bidez, sozializazio- eta garapen-espazio batean eta errespetuzko, integrazioko, berdintasunezko eta sormenezko giro batean.\nFuntsezkoa iruditzen zaigu uda partean jolaserako espazio bat eskaintzea, haurrak benetako protagonistak izan daitezen, gozatzeko eta ikasteko giro partekatu batean.\nAldi berean, familien premiei erantzun egokia eman nahi diegu, bizimodu pertsonala, familiakoa eta profesionala uztartzeari dagokionez.


Aulki jokoa - - Alea.eus\nAitor de la Villa 2016-06-24 12:41\nEspainiako Kongresurako lau eserlekuak aukeratu dituzte igandean.\n"Bost ziren lagunak eta lau aulki... kalkuluan aldagai berria: Podemos"\nTitulua irakurrita, jakingo duzu zertaz ari naizen. Zu ere jolastu zara honetara, haur tamagotchiduna zinenean. Ziur zurekin "no vale, ésta era de prueba" zioen bat zegoela: musika jo bitartean, aulkien ondotik pasatzean, ibilera moteltzen zuena, begirada albo batean zuen aulkiari begiratzen eta aulkien arteko hutsuneetan abiadura bizkortzen.\nGure bazter honetan bost ziren lagunak eta lau aulkien kopurua... kalkuluan, aldagai berria: Podemos, aulkian esertzen lehena. Hiru banatzeke geratzen zirenak eta lau zutunik zirautenak: PP, EAJ, PSOE eta Bildu. Azkenik, musika etetean, Bildu izan zen aulkirik gabe geratu behar izan zena. Madrilen ez ziren ados jarri, eta "no vale, ésta era de prueba", ahoskatu zuten batera.\nMúsica, maestro, igandera arte. Oraingoan batek bi aulki hartzea: Podemosek jokoan du PSOEri sorpassoa egin ahal izateko hil ala bizikoa izan daitekeen aulkia; PPk jokoan etxe barruan oposizioaren indar-hegemonikoaren irudia galtzea; EAJk, ordea, 1 Formulako irteeran posizio on bat eskuratzea lehendakaritzarako hauteskundeei begira; PSOEk, Araban diputaturik ez izatearen trauma-historikoa ekiditea eta, azkenik, Bilduk autonomikoetan Podemosekin duen ezkerraren lehian motorra behar bezala doitzea.\nHainbeste jokoan eta, hiru egun hauetan, musika eten arte, bostak abiadura moteltzen edo arintzen, aulkien arteko hutsuneetan. Honakoa, hori bai, ez da probazkoa izango: honek balio du.


LEED ziurtagiria duten eraikin ekologikoak | Consumer\nLEED ziurtagiria duten eraikin ekologikoak\nEnergia, ura eta hondakinak asko aurrezten dira, eta okupatzaileen bizi-kalitatea hobetzen da.\nIrudia: Payton Chung\nLEED ziurtagiriak estandar batzuk biltzen ditu, higiezin baten iraunkortasun-maila ebaluatzeko. Ziurtagiri hori duten etxebizitzak, bulegoak, jatetxeak edo supermerkatuak gero eta ugariagoak dira, batez ere Estatu Batuetan (AEB). ), sistemaren jatorria. Herrialde honetako Eraikin Berdeen Kontseiluak (USGBC, ingelesezko siglak), 1998an ziurtagiria sortu zuenak, dio 14.000 proiektu baino gehiago biltzen dituela mundu osoko hogeita hamar bat herrialdetan, besteak beste, Espainian.\nenergia eraikinak leed ziurtagiri leed-eu ziurtagiri


Lehoiaren erregetza | El Diario Vasco\nLehoiak oraindik ez du bere ahuldadea onartu eta, horrexegatik, oraindik ez du gainditu\nPELLO ESNAL Jueves, 8 agosto 2019, 06:51\nLehoia omen da oihaneko erregea. Animalietan indartsuena izaki, hari omen dagokio erregetza. Lehoiak aspalditik du ohorezko lekua gizakion iruditegian. Eta deskuiduan horretaz ahazten bagara, aurki adituko diogu norbaiti ohiko kopla. Eta hori ere nahikoa ez balitz, 'Errege Lehoia' filma sortuko dute; eta gero, horren harira, ikuskizun musikala; eta gero, berriro filma. Eta marka guztiak hautsiko dituzte.\nBaina lehoiak ere ba omen du orpo ahula. Nietzschek -berriro ere Nietzschek- fin asko salatzen du 'Honela mintzatu zen Zaratustra' bikainean, aurretik gameluaren ahuldadea salatu zuen bezala.\nNietzschek, azken batean, gizakia bere burua errotik aldatzera gonbidatzen du. Eta hiru aldi bereizten ditu prozesu luze horretan: gameluari dagokiona, lehoiari dagokiona eta haurrari dagokiona.\nGameluak «bai» besterik ez daki esaten; beti «bai» eta «bai». Baina «bai» hori ez da benetakoa, ez da bere baitatik sortua. Besteren onarpena nahi du ororen gainetik, eta onarpen hori bereganatzearren ibili ohi da beti menpeko, beti taldeko, beti zamazama eginda, beti «bai» eta «bai».\nLehoiak, ordea, ondo ikasia du «ez» esaten. Ezezko oldartsua da honena. Aurre egiten dio ezezko horrek dakarkion bakardadeari. Bizia maite du. Ez dio beldurrik zamarik ezak dakarkion arintasunari. Eta, bere buruaren jabe izaki, bidean aurrera egiten du, ondorioak ondorio. Urrunetik begiratzen diote denek. Inor ez zaio inguratzen. Inork ez dio maite-maite egiten bizkarrean.\nEta lehoiak, tarteka, zeharka begiratzen die gamelu-karabanei. Eta oasiaren itzalean atseden hartzen ikusten ditu, bata bestearen ondoan, patxada ederrean. Eta, noizbehinka, zalantzaren bat sortzen dio horrek. Gutxi irauten dio, ordea, zalan-tzak. Aukeran, nahiago ditu basamortuaren eguneko hodeiertz argiak eta gaueko zeru izartsuak.\nHala ere, lehoiak badaki gamelu izana dela. Eta inola ere ez du berriro gamelu izan nahi. Eta oraindik borrokan dabil bere buruarekin, sarri-sarri esanez ez dela gamelu eta ez dela gehiago izango. Horregatik, bere iragana datorkio gogora, gamelu bat ikusten duen aldiro. Eta mespretxatu egiten du gamelua; oraindik bere ahuldadea ekartzen baitio gogora. Erabat gainditu ez duen seinale.\nLehoiak oraindik ez du bere ahuldadea onartu eta, horrexegatik, oraindik ez du gainditu. Beste aldaketa bat da oraindik beha\nConsejos que salvan vidas Jalisco, no te rajes


GEOGRAFIA IKASTEKO SAREAN: Bizkaiko Aldundiak 45 milioi euro inbertituko ditu lurraldeko industria turistikoa laguntzeko\nBizkaiko Aldundiak 45 milioi euro inbertituko ditu lurraldeko industria turistikoa laguntzeko\nDATOZEN LAU URTEETAN\nFoto: BIZKAIKO FORU ALDUNDIA\nBILBO, 16 (EUROPA PRESS)\nImanol Pradales Bizkaiko Foru Aldundiko Ekonomia Sustatzeko diputatuak Turismoaren Industriarako 2011-2015 Agintaldiko Plana aurkeztu die gaur Bizkaiko Batzar Nagusiei. Datozen lau urteetarako aurreikusita dauden jarduera-ildoak jasotzen ditu planak, eta foru erakundeak 45 milioi euro inbertituko ditu agintaldi honetan plana garatzeko.\nZehazki, hauek dira planaren helburuak: sektorearen eragin ekonomikoa handitzea, turismoaren industriaren lehiakortasuna sustatzea eta turismoaren adierazle nagusiak hobetzea (sarrerak, ostatu-gauak, batez besteko egonaldia eta bidaiari motak).\nPradalasen hitzetan, aurreko urteetan oinarrizko baldintzak sortu dira turismoaren industria bat behar beste bermerekin funtsatzeko. Gaur egun, baldintza horiek finkatuta daude, eta "Bizkaia Euskadiko turismoaren motor bihurtu da, sektorearen negozioaren ia erdia baitauka".\n"Beraz, etorkizuna sortzen hasteko garaia da. Bizkaiaren garaia da, Bilborekin batera. Turismoaren aldeko apustu sendoa egiteko garaia da. Ekonomia Sustatzeko diputatuak esan du erabateko konfiantza daukatela beren ahalbideetan eta sektore ekonomiko honek Bizkaiko enpresa eta agente turistikoei ekar diezazkiekeen onuretan", azaldu du.\nEuskal Autonomia Erkidego (EAE) osoan erregistratzen diren turista-sarrera guztien %48,1 eta ostatu-gauen %47,3 ditu Bizkaiak. Gainera, 1.569 milioi eurorekin BPGren %4,7 izatera eta 30.000 laguni enplegua zuzen edo zeharka ematera heldu da.\nPlanak helburu handinahiak ezartzen ditu datozen lau urteetarako, hala nola Bilbo-Bizkaia batasuna garatu eta sendotzea, 150 produktu turistiko berri sortzea eta banatze-bide berriak garatzea 2015ean sektorearen pisua BPGren %6raino gehitzeko eta 1,4 milioi bisita eta 2,8 milioi ostatu-gau lortzeko.\nHalaber, planak turismoa industria estrategikotzat hartzen du, eta lehentasuna ematen dio turistaren aurrean, zeina orain arte protagonista izan baita sektorea sustatzeko erakunde-jardueretan. Pradalesen esanetan, turismoa Bizkaiarentzat jarduera ekonomiko estrategikotzat jotzeak beste urrats bat ematera behartzen gaitu, zehazki, gure industria turistikoaren lehiakortasunaren hobekuntzari heltzera.\nGaur aurkezturiko planak bost lan-ildo ditu. Alde batetik, turismoaren sektorea normalizatzea, hau da, arlo batzuetan antzemandako hutsuneak eta oztopoak konpontzea, hala nola garraio publikoaren erabilera turistikoa, interes turistikoko guneak seinalatzea edo informazio turistikoa emateko eguneko 24 orduetan funtzionatzen duen telefono-zerbitzua.\nHalaber, dinamizazioa bilatuko du, produktu turistiko erakargarriak eta efizienteak sortzeko gai diren enpresa berriak sustatuz eta tokiko inpaktua sortzen duten erakundeekin itunak eginez. Hirugarrenik, produktu horiek merkatuan dauden formula guztien bitartez merkaturatuko dira, bereziki, internez bidez.\nGainera, sektorea profesionalizatu nahi du planak, industriaren eskaeretara hobeto egokitzeko gero eta globalizatuago dagoen merkatu batean, eta azkenik, sare turistikoak nazioarteko bihurtzea da bosgarren lan-ildoa, merkatu eta negozio berrietan aukerak bilatzeko; helburu hau lortzeko, kanpoko sustapena erabiliko da.\nBost ardatz horiek garatzeko, Bizkaiko Foru Aldundiak 45 milioi euro inbertituko ditu, guztira, 2015era arte. Diru kopuru hori, batez ere, sektorea dinamizatzeko izango da. Zeregin horretan, hain zuzen, aurrekontuko %55 inbertituko da (24.750.000 euro); nazioarteko bihurtzean, berriz, funtsen %25 (11.250.000 euro); gainerako zenbatekoa produktu berriak merkaturatzeko (4,5 milioi euro), sektorea normalizatzeko (2,25 milioi euro) eta profesionalizatzeko (2,25 milioi euro) izango da.\nPublicado por Marta Pelayo Fernández en 10:03 a. m.\nEtiquetas: 2012, Bizkaia, EAE, Foru Aldundia, geografia politikoa


Paris 3 arrondissement, hotelak, jatetxeak 75003 - Parisko Gida\nLes Bains, helbide hautatua eta hibridoa Era honetako leku historiko eta bakarra, Les Bains, Parisko 3. barrutian kokatua, 1885ean ireki zen 1978an ur beroaren zentro bihurtu zen klub bihurtuz eta, azkenean, ateak itxi zituen ...\nHelbidea: 7 rue du Bourg-l'Abbé, 75003 Paris\nTemplon Gallery, arte garaikidearen sustapenerako tenplua, Daniel Templon 1966-en sortutakoa, galeriako jabea eta artearen maitalea, bere izena daraman galeria, gaur egun munduko munduko galeria handienetako bat da. Hasieran instalatuta ...\nHelbidea: 30 rue Beaubourg, 75003 Paris\nGrazie italofiloek eta pizza mendekuek beretzat hartzen dute: Grazie Italiako erako pizza onak dastatzeko, koktel txukunak dastatzeko edo ardo transalpino ona dastatzeko ...\nHelbidea: 91 Boulevard Beaumarchais, 75003 Paris\nChez Robert et Louise: antzinako Frantzia berreskuratu Parisetik igarotzean, sukaldaritzako esperientzia paregabea bizitzea gustatuko litzaizuke? Zure platerean zer axola zaizu zure inguruko giroak bezainbeste? Beraz, egin ...\nHelbidea: 64 Street Old Temple, 75003 Paris\nLa Terrasse des Archives Parisen, iragana eta oraina modu harmonikoan nahasten dira, hiri paregabearen xarma guztia eginez. Leku ikusgarriak artean, Marais ezagutzeko modurik atseginenetako bat da. Eta berriro gozatzeko ...\nHelbidea: 51 Street Street, 75003 Paris\njatetxeak kafetegiak tearooms\nSuediako kafea: esanahiarekin bidaiatzen Eguzkia itzuli da eta horregatik abantaila osoa hartu nahi dugu. Hori dela eta, etxean edo arratsaldean klaustroan ostatu hartzea ez da inolaz ere arratsaldean eta are gutxiago. Irten gara ...\nHelbidea: 11 Street Payenne, 75003 Paris, Frantzia\nLa Chambre du Marais Paris: eskala handiko La Chambre du Marais hotela Parisko 3. barrutian dago, République plazatik kilometro erdira. Haurrekin etortzen den jendearentzat hotelak 700 ...\nHelbidea: 87, rue des Archives, 75003 Paris, Frantzia\njatetxeak Atzerriko sukaldaritza\nLe Petit Commines: erosotasuna soilik Leku intimo batean afari on bat egiteko Le Petit Commines-ek bere gain hartzen du lana. Errege zerbitzua eta inoiz baino profesionalagoak izanik, jatetxea arlo honetako onena dela uste du. Gisa eta ...\nHelbidea: 16 Commines Street, 75003 Paris\nLe Supernova: Italiako sukaldaritza nabarmentzen duen erreferentzia Haut Maraiseko bihotzean kokatuta, Le Supernova-k bezeroei harrera egiten die ingurune dotore eta dotore batean, aldi berean atsegina, modernoa eta lasaia: terrazzo zoruekin apaindutako espazioa. ...\nHelbidea: 12 rue Réaumur 75003 Paris


ESKUALDEA 2018-03-10 09:04\nItziar Gastearena, Errealeko kapitaina\nHogeita bost urte besterik ez baditu ere, zazpi urte eta erdi darama Itziar Gastearena billabonatarrak Errealean jokatzen. Kapitain lanak ere egiten ditu.\nErrealean jokatzea zen Itziar Gastearenaren ametsa. Kapitaina da egun.\nBillabonatarra zara izatez, baina Donostian bizi zara egun. Nolako lotura duzu jaioterriarekin?\nTaldeko beste jokalari batzuekin bizi naiz Donostian. Gurasoei bisita egitera joaten naiz Villabonara eta bertako lagunak ere mantentzen ditut, noski. Herritar askok dakite Errealean nabilela, eta bertako neska futbolarien erreferentea ere banaiz. Nik lortu dut nire ametsa betetzea eta haiek ere aukera hori izango dute, amets hori lortzeko lan egiten badute.\nEtxekoek jarraitzen al dute zure futbol-ibilia?\nBai noski. Aita bereziki oso aholkulari ona da. Ondo eta gaizki egiten ditudanak esaten dizkit eta horrek asko lagundu dit ikasteko. Zubietako partida guztiak ikustera etortzen dira gurasoak eta kanpoko partidetan, ere gerturatzen dira animatzera, bidaia bera interesatzen zaienetan. Biek dakite nik gozatu egiten dudala futbolarekin, eta asko babesten eta animatzen naute.\nLehen mailako futbolari zara egun. Baina non eman zenituen lehen urratsak futbol munduan?\nOrokorrean, kirol guztiak ditut gustuko ume-umetatik. Txikitandik izan nuen garbi futbolari izan nahi nuela eta Errealeko jokalari izan nahi nuela gainera. Villabonan ez zegoen nesken futbol talderik, eta, 14 urterekin Tolosara joatea erabaki nuen. Ni baino askoz ere helduagoak ziren taldekideak. Hasieran ez nuen lehiatu ahal izateko adinik ere, eta entrenatzera bakarrik joaten nintzen. Hiru urte pasa nituen Tolosako taldean eta 17 urte nituela, Errealetik deitu ninduten.\nNola gogoratzen duzu Errealarekin hasteko gonbite hura?\nAldaketa handia izan zen. Bigarren mailatik pasa gabe, zuzenean lehenego mailara egin nuen jauzi, eta hasiera gogorra izan zen. Garai hartan, Errealak lesionatu asko zituen eta deitu egin ninduten. Urte hartan Erreginaren kopa ere jokatzera iritsi ginen eta partida asko jokatu nituen. Pixkanaka ikasten joan nintzen, bai entrenatzaileengatik eta baita taldekideengatik ere. Horri esker daramat 7 urte eta erdi Errealean.\nNolakoa da zure egunerokoa Errealean?\nAsteko egun bakarra izaten dugu entrenamendu saiorik gabe. 16:45etan da entrenamenduaren hasierako ordua, baina ohikoa da lehenago joan, eta gimnasioan prebentzio lana egitea. Bi orduko entrenamenduak egiten ditugu normalean. Lehen, asteko egun bat finkatuta izaten genuen jai egun gisa. Orain berriz, telebista emakumeen partidak eskaintzen hasi da eta horrek partida egunak baldintzatzen ditu. Partida larunbatean edo igandean izan, jai eguna ere aldatu egiten da. Telebistak, bestalde, profesionalizazio bidean bultzada handia eman dio emakumeen futbolari. Denboraldi honetan jauzi handia eman dugu zentzu horretan eta, geroz eta gehiago entzuten da gure berri. Esaterako, ekitaldi berezietara mutilak bakarrik joaten ziren lehen, neskok presentzia handiagoa dugu orain.\nHala ere, soldatak, baldintzak…, oraindik gizon futbolarienengandik oso urruti daude zuenak…\nOraindik bai, baina pixkanaka bidea egiten ari gara. Bartzelona edota Athletico de Madrid horretan eredu dira. Bertako jokalariak futboletik bizi dira, soldata duinekin. Oraindik ez dira gerturatzen gizonen soldatetara, baina bizimodu duina egiteko modukoak dituzte. Gure taldean berriz, ez dago 100% futbolean bakarrik ari den jokalaririk. Ikasketak egiten ari dira batzuk, lanean beste batzuk, eta badago bietan ari denik ere. Errealak aurrerapausoa eman nahi du zentzu horretan, eta beste taldeen bide beretik, berdintasunaren aldeko apustua egitera doaz.\nZalegoari dagokionez ere, alde handia dago mutilen eta nesken futbolaren artean. Etxekoak joaten zaizkigu animatzera, baina inor gutxi gehiago. Hala ere, partidak telebistaz eskaintzen hasi izanak indar pixka bat eman dio. Pixkanaka, geroz eta jende gehiago etortzen da Zubietara. Neska gazteak gerturatzen dira partidak ikustera, gu haien erreferentzia garelako eta hori oso positiboa da, zalantzarik gabe.\nMaila txiki horietan geroz eta indar handiago du emakumeen futbolak…\nBai. Ni hasi nintzenean nesken talde bakarra zegoen Tolosan. Orain berriz, alebinetatik hasi eta maila guztietan dago taldea. Horrek asko aberasten du nesken futbola. Gure liga geroz eta lehiakorragoa da eta horretan zerikusi handia du atzekoek dakarten indarra.\nKirol arloari eutsiz, zer moduz doa denboraldia?\nHasiera zaila izan genuen.Hiru talde indartsu etorri zitzaizkigun; Balentzia, Athletico Madrid eta Barça. Hiru talde horien aurka joko ona egin genuen arren, ez genuen punturik lortu. Sailkapeneko azken postuan geratu ginen eta horrek, makilkada handia eman zigun. Animikoki egoera kaskarrean zegoen taldea. Horren guztiaren eraginez dinamika txarrean sartu, eta 6-7 partidatan ez genuen puntu bakar bat ere lortu. Egoera horietatik ateratzea ez da erraza. Ez dakizu zehazki zer den taldeak behar duena. Entrenatzaile aldaketa ere izan genuen momentu hartan eta ondo etorri zitzaigun. Txip-a aldatzen lagundu zigun. Gonzalo Arkonada etorrita, puntuak iristen hasi ziren. Espanyol tadearen aurkako partida izan zen aldaketa horren gakoa. Lehen puntuak etxeratuta, bolada hobean sartu zen taldea.\nBigarren itzulian gauzak hobeto doaz. Lehen itzulian baino 9 puntu gehiago daramagu eta gure helburua Kopan sartzea da.\nZein da zuen aurkaririk gogorrena?\nBartzelona eta Athletic de Madrid. Aipatu dudan bezala, lehen itzulian galdu egin genuen bi talde hauen aurkako partidetan. Bigarren itzulian berriz, puntu bana etxeratu dugu. Planteamendu defentsiboagoa egin genuen eta horrelako taldeen aruka, beharrezkoa da hori. Animikoki bultzada handia eman digu horrek. Sailkapenean gora dauden talde horien aurka punturen bat lortzerik izan badugu, nola ez dugu ba hori lortuko beste taldeen aurka?\nMaila pertsonalean, lesio larria izan zenuen duela 2 urte. Nola gogoratzen duzu trantze hura?\nBelauneko ligamentu gurutzatua hautsi nuen. Oso momentu onean nengoen eta lesioak zelaitik kanporatu ninduen, denbora luzez gainera. Gogorra izan zen, baina oso saiatua naiz eta ondo errekuperatzea lortu nuen. Nik egindako lan horrez gain, laguntza handia ere izan nuen; entrenatzaileak, prestatzaile fisikoak, sendagileak, taldekideak, lagunak… Errealak babes handia eskaini zidan.\nLesio motzetan alderdi fisikoa zaindu behar da gehienbat, baina lesioak horren luzeak direnean, alderdi psikologikoa da bereziki landu beharrezkoa. Hainbeste gustatzen zaizun hori egin gabe egon beharra ez da erraza. Egunerokoan murgildu behar duzu, eta pasatzen den egun bakoitzean hobetzen ari zarela, eta itzuleratik gertuago zaudela pentsatu.\nLesiotik sendatu eta lehen partida oso berezia izan zen. Ez nuen sinesten hor nengoenik ere. Deialdian sartu ninduten, baina ez nuen uste jokatzeko aukera izango nuenik. Titular izan nintzen ordea, eta dena eman nuen partida hartan. Berriz ere maila onean jokatzeko moduan nengoela erakutsi nahi nuen, eta edonori postua lehiatzeko gai nintzela.\nErrealeko zutabeetakoa zara egun, eta kapitain lanak ere egiten dituzu. Zer nolako ardura ekartzen du horrek?\nAurten bost kapitain gaude Errealean. Entrenatzailea, kluba eta taldearen arteko zubi lana egitea egokitzen zaigu. Ardura puntu bat badu. 25 urte ditut eta oraindik gaztea naiz baina kapitain izateak erreferente bihurtzen zaitu, bai taldean eta baita kanpoan ere. Errealak nirekin kontatzea kontutan hartzekoa da, zalantzarik gabe.\nTaldea bultzatu behar duzu zelaian eta baita zelaitik kanpo ere. Talde giroa sortzen saiatu behar du kapitainak. Lider izan behar du eta hor izaerak zeresan handia du. Hala ere, urteekin ohitzen joaten zara tokatu zaizun ardura horretara.\nTalde gaztea du Errealak, baina esperientzia handikoa. Hogeita hamar urte ditu zaharrenak, eta 18 gazteenak. Nolanahi ere, eskarmentu handia dugu guztiok ere eta horrek heldutasun handia ematen du. Izan ere, diziplina handia eskatzen du lehen mailako futbolari izateak.\nZein izango litzateke zure erreferente futbolean?\nMaite Lizaso aipatuko nuke. Errealean aritu zen eta lider sena zuen, beti lanerako prest zegoen. Beti mirestu izan dut. Lesioen eraginez utzi egin behar izan zuen futbola, baina bera izan da nire erreferente eta beragatik ikasten saiatu izan naiz. Irene Paredes ere aipatuko nuke. Futbol ibilbide ikaragarria egiten ari da. Errealean hasi, Athleticen ere bidea egin zuen eta orain PSG-n ari da. Gainerakoan, gizonezkoen futbolean, Xabi Alonso izan da nire gustukoena.\nPentsatu al duzu zer egingo zenukeen beste talderen bateko eskaintza iritsiko balitz?\nGauza asko begiratu beharko nituzke. Nire bizitza ez da futbola bakarrik. Bigarren karrera egiten ari naiz, eta lan ere egiten dut. Eskaintzaren bat iritsiz gero, ondo pentsatu beharko nuke zer egin.\nMomentuz, Errealean ahal dudan mailarik onenean aritzea da nire asmoa eta horretarako lanean jarraitzea. Ea Erreginaren Kopan sartzea lortzen dugun eta behin sailkatuta, irabaztea izango litzateke helburua, noski.\nIkasketak, lana eta futbola bateratzen dituzula aipatu duzu. Kontaiguzu…\nMagisteritza ikasi, eta hezkuntza berezian espezializatu nintzen. Lana aurkitzea oso zaila egin zitzaidan, ez delako erraza futbolarekin bateratzea. Ume bat zaintzen aritu nintzen urtebetez, eta berriz ere ikasketei eustea erabaki nuen. Gizarte lana ikasten ari naiz, distantzira. Bigarren ikasturtean ari naiz, eta gustura. Jendeari laguntzea da niri gustatzen zaidana eta ikasketak alde horretara bideratu ditut. Aukera ona egin dudala uste dut.


Euskal dantzagintzari eskainitako saila izango da Sismògraf jaialdian, Oloten. Noticias de Alava\nEuskal dantzagintzari eskainitako saila izango da Sismògraf jaialdian, Oloten\nHiru euskal talderen lanak ikusi ahal izango dira jaialdian: "The Endgame", "Barbecho" eta "Lur Away\nEP - 2017(e)ko apirilaren 20a, osteguna - 10:13etan eguneratua\nSismògraf jaialdiaren kartela.\nSismògraf dantza jaialdiaren bederatzigarren edizioa ospatuko da Gironako Olot hirian, Katalunian, ostegun honetatik igandera, apirilaren 20tik 23ra, eta Euskal Herrian eta bertako dantzan arreta jarriko duen Erupció Basca (Euskal Erupzioa) saila izango du aurten, Etxepare Euskal Institutuaren babesarekin.\nBILBO. L'Erupció Sismògraf jaialdiaren proposamen berria da, eta arreta dantzagintzaren alderdi zehatz batean jartzean datza: ideia bat, mugimendu bat, koreografo bat, dantzari bat, konpainia bat edo lurralde bat eta testuinguru zehatz bat. 2017ko ediziorako Euskal Erupzioa sortzea erabaki dute, euskal dantzagintzatik datozen elementuei garrantzia emanda eta euskal lurraldeari eskainitako zikloa programatuta.\nEtxepare Euskal Institutuak jakinarazi duenez, ADDE (Euskal Heerriko Dantza Profesionalen Elkartea) bertan izango da euskal dantzagintza ordezkatzen eta euskal lurraldeko dantza ekosistema aurkezten: sorkuntza guneak, euskal dantza profesionalen katalogoa, Euskal Herrian dauden dantza jaialdiak. Etxepare Institutuko kultur zuzendari Irene Larraza ere izango da euskal ordezkaritzarekin batera.\nHiru euskal talderen lanak ikusi ahal izango dira jaialdian: "The Endgame" (Olatz de Andrés), "Barbecho" (Natxo Montero Danza) eta "Lur Away" (Compañía Sra. Polaroiska). Sismògraf jaialdiak eta Leioako Umore Azokak batera ekoitzitako Brodas Bros eta Kukai Dantza Taldearen "Topa" ikuskizuna ere egongo da ikusgai. Ikuskizunez gain, Sala Torín gunea ere euskal egoitza bilakatuko dute, eta "euskal erupzioarekin" zerikusia duten ekintzak antolatu dituzte.\nDuela zortzi urte jaiotako Sismògraf jaialdia Kataluniako arte eszenikoen azoka estrategikoetako bat da, El Trapezi de Reus, Fira Tàrrega edota La Mostra d'Igualada bezalakoen mailan. Sortzaile eta programatzaileen arteko topaleku da, eta iaz 15.000 parte hartzaile bildu zituen.\nOloteko jaialdiak "Kataluniako dantzaren epizentro" izan nahi du: hirien kultur programazioetan dantzari zabalkundea emateko asmoa du, eta, era berean, formatu eta estilo guztietako dantza ikuskizunak eskaintzen ditu.\n200 programatzailetik gora izango dira aurten bertan, Kataluniakoak zein nazioartekoak, esaterako, Herbehereetatik, Belgikatik, Alemaniatik, Frantziatik, Ingalaterratik, Kanadatik edota Koreatik helduak. Bestalde, 40 konpainiatik gora izango dira 50 ikuskizun baino gehiago eskainiko dituen jaialdian, horietariko zazpi estreinaldiak eta beste ekitaldi artistikoekin batera ekoitzitakoak.\nen el barrio de Zabalgana\nLe pillan robando un coche y dice que está haciendo "prácticas de mecánica"\nAgentes sorprendieron al ladrón agachado entre los asientos con el cableado del volante fuera de su lugar


Ruper Ordorikak 2015eko Adarra Saria jasoko du. — Oñatiko udala\nRuper Ordorikak 2015eko Adarra Saria jasoko du.\nDonostiako Udalak musikariak omentzeko sortu zuen saria iaz Mikel Laboari eman zitzaion.\nRuper Ordorika kantugile oñatiarrak 2015eko Adarra Saria jasoko du. Iaz sortu zuen sari hau Donostiako Udalak, Donostia Kulturaren bidez eta bere helburua, euskal musikaren arloan garrantzi edo eragin bereziko ibilbidea egin duen edo egiten ari den artista bat omentzea da. Hori horrela, iazko lehen edizioan, saria Mikel Laboaren sorkuntza-lanari eta jeinuari eman zitzaion. Aurten, berriz, Ruper Ordorikari ematea erabaki du aholkularitza batzordeak, aho batez.\nAholkularitza batzordeak arrazoi hauek eman ditu bakarlari oñatiarra saritzerako orduan: Berezko estilo moderno eta proposamen musikalari ibilbide luze eta emankorra eman izana. Ibilbide horretan, Ruperrek, Euskal Herriko abangoardiako artistekin ez ezik, beste jatorri eta tradizio batzuetako lehen mailako artistekin ere grabatu eta partekaturiko proiektuak egin izana. Jazzeko eta rock garaikideko artista amerikarrekin elkarlanak egitea eta era berean, Ruper Ordorikak euskal kantutegiaren zati garrantzitsu bat berreskuratu eta eguneratu izana dira besteak beste, onartu dizkioten merituak.\nSaria emateko ekitaldia 2015eko ekainaren 21ean egingo da Donostiako Victoria Eugenia Antzokian. Ruper Ordorikak iazko udazkenean kaleratu zuen Lurrean etzanda diskoa, eta orain zuzenean aurkezten ari da. Bihar, adibidez, Gasteizko Jimmy Jazz aretoan kontzertua eskainiko du, 21:00etan.\nRuper Ordorika (Arg: Zaloa Fuertes)


Hezkidetza - ANDRAMARI - Zornotzako Ikastola\nHome » Hezkidetza\nHezkidetza da Ikastolak duen beste proiektu garrantzitsuenetariko bat. Beste proiektuek bezala, eguneroko garapena eskatzen du eta soilik horrela hartzen du zentzua: ekintza puntualez harago, egunerokoan hezurmamitzen da, etenik gabe.\nIkastolan argi dugu geure egungo testuinguru hezitzaileetan guztiok ez ditugula aukera eta eskubide berberak; alegia, neskak ez daudela, oraindik ere, mutilen pareko mailan, kultura sexistak gure hezkuntzaren sustraietan itsatsirik dirauelako. Ildo beretik, gure artean oraindik errotuta jarraitzen du sexu-aukera bakarra inposatu eta gainerako aukerak diskriminatzen dituen ikuspegi bitarra.\nEgoera horri aurre egiteko, gure testuinguru hezitzaileak askatasunez bizitzeko sorleku izan daitezen lagunduko digu Ikastolak lantzen duen Hezkidetza Planak. Izan ere, hezkuntza-komunitatea garatzen den esparru guztietan eraldaketarako bideak eraiki nahi ditu Planak.\nIldo beretik, Ikastolako eremutik kanpo dagoen asmo zabalagoa ere badauka Andramariren heziketa-jardunak: gure ikasleak hezkidetza balioetan hezi nahi ditugu, Ikastolako ibilbidea amaitzen dutenerako, aniztasunarekin sentiberak ez ezik, adeitsuak, kooperatiboak eta konprometituak ere izan daitezen.\nHelburu hori erdiesteko, ezinbestekoa da Hezkuntza Komunitate osoa hartzea kontuan: ikasleak, jakina, baina baita irakasleak, irakasle ez diren langileak eta gurasoak ere. Horregatik, kide guztientzako prestakuntza-ekintzak, ikastaroak eta, jakina, eguneroko zeharkako jarduna biltzen ditu ildo horrek.\nAbiapuntua diagnostikoa da, gure Ikastolaren ezaugarriei egokitutako Hezkidetza Plangintza abian jartzeko lehen urrats gisa. Hortik aurrera, sentsibilizazio fasean sartzea da bigarren urratsa, eta, urratsez urrats, behin betiko sistema osoa taxutu eta abian jartzea.\nEmakunde aurkezpena (PDF)\nBetaurreko moreak gida (PDF)\nHezkidetza plana (PDF)


Salttijärvi - Wikipedia, entziklopedia askea.\n(«Salttijärvi aintzira» orritik birbideratua)\nSalttijärvi aintzira Enontekiö udalerri finlandiarrean dagoen aintzira txikitxo bat da. Kaura eta Marttajärvi aintziretatik hurbil dago, Tarvantovaara Eremu Basatian; ondorioz, babestuta dago. Bertan eta inguruko zuhaiztietan hegazti kopuru eta espezie anitz aurki daiteke; ipar-belatzak, eskandinaviako lagopodoak, arrano beltzak eta txirri hankalaburrak, esaterako. Inguruko baldintza latzei probetxu ateratzea lortu duten animalia asko dago ere; hala nola, azeri zuri eta gorriak, elur-oreinak, erbinude zuriak, lursaguak, ipar-katamotzak, jatunak, mendi lemingak, lursagu txikiak eta tundrako satorrak .\nMarttajärvi iparraldean da Salttijärviren bizilagun nagusia. Tarvantojoki ibaiak dakarren urak betetzen du aintzira; bestalde, ateratzeko orduan, urek, Maljasjoki ibaiaren bitartez Könkämäeno ibaira isurtzea lortzen dute, azkenik, Botniako Golkoraino iristeko. Arrantza ez da oso ospetsua aintzira honetan, baina laponiako amuarrain artiko, amuarrain marroi eta izokin asko aurki daiteke bertan.\nOrriaren azken aldaketa: 4 martxoa 2021, 07:32.


Laikuntza -Konpromisoa Barria\nTestigantza eta hausnarketak\nWebguneetako lotura batzuek\nHemen zagoz : Sarrerea > Sustraiak > Aurkezpena\nAgur eta erdi zuetako bakoitzari.\nBerbatxo bi esan gura deutsuedaz. Barri ona komunikatu gura deutsuegu. Gure ustez, gustukoa izan daiteke: apostu barri bat daukagu, web gunea zabaldu gura dogu, pertsona, talde eta alkarte askori laguntzeko asmoz.\nWeb gune hau familia erlijioso baten barruan jaioten da; hau da, pasiotarren familian, eta, zehatz-mehatz, Orue auzoan. Baina laikoak eta pasiotarrok alkarrekin. Horretarako arrazoi oso sendoa daukagu: Oruen izatearen 50. urteurrena ospatzen dogu. Eta, ene, zenbat gertakizun izan dira denpora honetan!!!\nUrte honeetan zehar, tontor honetan ekintza ugari eta bizi-biziak gertatu dira: Orueko parrokiako eta Bizkaiko beste herri askotako pastoral ekintza; gazte askoren prestakuntza eta Pasiotar barrien formakuntza; Lauaxeta ikatolako umetxo, ume, gaztetxo eta gazte askoren heziketea, dozenaka eta ehundaka pertsonaren espiritualitatea; adineko pertsona ugariren arretea egoitzan; eta euskal kulturearen aldeko zeregin amaituezina, besteak beste.\nGuzti-guztia borondate onenaz, eta, gainera, apaltasun osoz eta norberaren guztia emonda, isil-isilean horretara dedikatuz. Beste batzuk, ostera, euren izena agertuta lan egin behar izan dabe, eta hemen izenak aitatuko geunkez, baina uste dogu eurak be anonimatua gurago dabela, sentitzen dogu, euren bizitza be holangoa izan dalako eta isiltasunean mantendu gura dabelako. Askoz hobea da egintzak kontuan izatea, batez be etorkizunera begira eginak badira, euren bizitza beteten dauanari erantzun ezkero: Nazareteko Jesus eta bere Erreinua, baina beste modu askotara agertuta...\nHorrexegaitik guztiagaitik, web gunea sortzearen apostua petsona guzti horreen omenaldia da, egindako lanagaitik eta emon daben guztiagaitik esker ona erakusteko modua.\nGaur, pertsona guzti horreen egintza bideari eta konpromisoari jarraituko deutsegu, eta on-ona sentitzen dogun bidea onartzen dogu. Ez dakigu noraino heldu daitekean, baina ebanjelizatzeko aukerak eta giza balioak eta Ebanjelioko barriak zabaltzeko aukerea emongo deusku. Gure erronkea da.\nBizitzaren edozein eremutan erabili daitekean material multzo bat eten barik eskeini gura dogu. Ez dozue baimenik eskatu beharko material hori erabilteko. Asko poztuko gintzatekez erabiliko bazendue; eta askoz gehiago, erabilgarria balitz. Ea dana osotuta daukagun hurrengo hilabete honeetan. Gure konpromisoa da.\nBide ona egin!


Legebiltzarrak aho batez onartu du Debabarrena suspertzea helburu duen ponentzia eratzea - Soraluze - Plaentxia.eus\nUbane Madera Zangitu 2021-10-08 09:37\nAtzo, eguena, Eusko Legebiltzarreko osoko bilkurak aho batez onartu zuen Debabarreneko eskualdea eta bertan sartzen diren udalerriak suspertzeko ponentzia eratzea. Ponentziaren helburua da eskualdea suspertzeko plan estrategiko bat diseinatzeko irizpideak adostea. Legebiltzarreko osokoan izan ziren Iker Aldazabal alkatea, Ane Beitia Elgoibarko alkatea eta Iñaki Arregi Mendaroko alkatea. Argazkiak: Iker Aldazabal.\nBaliabide ekonomikoak espero\nIker Aldazabal alkateak oso modu positiboan baloratu du ponentziaren eraketa abiaraztea. Azpimarratu du “lehen pausoa” eman dela “Debabarrena eskualde Euskadiko mapan kokatzeko. Eta Debabarrenarekin batera, nola ez ba! Soraluze”.\nAldazabalek jakinarazi duenez, “ponentzia martxan jartzen denean bailarako eragile sozio-ekonomiko-kulturalak, politikoak etab… gonbidatuko dira bailararen egoeraren berri emateko. Ponentzia bukatzean ondorio batzuk eratorriko dira eta espero dugu bailararen egoera kontuan izanda proiektu eta baliabide ekonomikoak bideratuko direla Eusko Jaurlaritzaren departamendu desberdinetatik eskualdea suspertzeko. Beharra badago eta!”


Indarkeria matxistaren biktimei eskaintzen dien arreta hobetuko du Nafarroako Gobernuak | Gizartea | Berria\nIndarkeria matxistaren biktimei eskaintzen dien arreta hobetuko du Nafarroako Gobernuak\nLaguntzak eta baliabideak handituko dituzte, eta giza salerosketaren biktimei aterpea emateko zerbitzua ezarriko dute\nAna Ollo kontseilaria eta Mertxe Leranoz Berdintasun Institutuko zuzendaria, gaurko agerraldian. JAGOBA MANTEROLA / FOKU\nNafarroako Gobernua duela 20 urte hasi zen emakumeen kontrako indarkeriaren biktimei arreta eta baliabideak eskaintzen, baina laguntza horren ebaluaziorik ez da inoiz egin, orain arte. Nafarroako Berdintasun Institutuak erabaki du baliabide horien egokitasuna neurtzea, indarguneak eta ahultasunak detektatze aldera. Oro har, azken urteetan aurrera urratsak egin dituztela onartuta ere, laguntza "eraginkorragoak" eta "genero perspektiba handiagoa" beharko direla adierazi dute Herritarrekiko eta Erakundeekiko Harremanetako kontseilari Ana Ollok eta Nafarroako Berdintasun Institutuko zuzendari Mertxe Leranozek.\nZehazki, bi motatako laguntzak aztertu dituzte: batetik, indarkeria matxistaren biktimei propio zuzendutakoak (lan sarbiderako laguntzak eta larrialdi sozialekoak); eta bestetik, laguntza orokorragoak (errenta bermatua, gizarteratze errenta aktiboa...). Horiek ikertu ostean, bi lehentasun azpimarratu dituzte Ollok eta Leranozek: bat, indarkeria matxistaren biktimei laguntzeko baliabideen eredu berri batera jotzeko beharra; eta bi, arreta juridikoan genero perspektiba ezartzeko beharra.\nBide horretan, epe laburreko, epe ertaineko eta epe luzeko neurriak hartuko ditu Nafarroako Gobernuak. Epe laburrekoak aurten ezarriko dituzte; epe ertainekoak, berriz, 2019 bukatu baino lehen; eta epe luzekoak, azkenik, 2020-2021 urte politikoan jarriko lituzkete indarrean.\nEpe motzean, esate baterako, martxan jarriko dute giza salerosketa biktimei aterpea emateko zerbitzua, adingabeekiko arreta zerbitzuetako lantaldea handituko dute; eta laguntzen eredu berria diseinatzeko lantaldea osatuko dute.\nEpe ertainean, larrialdiko laguntzak birplanteatuko dituzte. "Gaur egun, oso gutxitan ematen dira laguntza horiek", azaldu du Leranozek. Bestalde, arreta juridikoa hobetzeko lantaldea osatuko dute.\nEpe luzera, berriz, aurreko urteetan diseinatutako eredu berria indarrean jarriko luke Herritarrekiko eta Erakundeekiko Harremanetako Departamentuak.\nLeranozen eta Olloren esanetan, neurri eta planteamendu horien helburua da: "laguntzetarako sarbidea hobetzea, biktimek egin beharreko prozesuak erraztea, estigmatizazioa erauztea eta genero enfokea ezartzea".


11 maiatza, 2020 Bide urratzaileak 474\nLos Meteoros (Urretxu-Zumarraga)\nHirurogehiko hamarkadako musikaren boom-ak Goierriko eszena ere eztandarazi zuen, Beatles eta Rolling Stones bezalako taldeak sortu baitziren nonahi. Urretxuk eta Zumarragak ere izan zuten garai hartako soinu banda. Bi herriotako lau gaztek osatu zuten Los Meteoros taldea, gerora jende gehiago batu bazitzaien ere. Kontzertu ugari egin zituzten Gipuzkoa osoko frontoi eta saladefiestas edo dantzalekuetan, horietako asko, Urretxuko Golden eta Zumarragako Sol y Luna aretoetan. Los Simbas edo Los Zubis talde goierritarrekin ere aritu izan ziren hainbatetan.\nPaco Ganuza, Julio, Juanjo Hernandez eta Pepe izan ziren taldea sortu eta hasierako laukotea osatu zutenak. Pacok eta Pepek, ordea, berehala utzi behar izan zuten, soldadutza zela eta. Orduan sartu zen taldean Lucia Enrique kantaria, baita Enrique Sanz eta Xabier Barriola ere. Beatles, Los Brincos eta Los Mustang bezalako taldeen abestiak jotzen zituzten, batez ere. Garaiko hainbat jaialdi eta lehiaketetan sarituak ere izan ziren. Taldearen azken boladan, aldaketa ugari izan ziren, taldekide batzuk utzi eta berriak sartu ziren, harik eta taldea desegitea erabaki zuten arte.\n« Ekaitz Goikoetxea: Kultur itzalaldia\nHaserre eta ostia txarrean nabil »


Ofikleido - Wikipedia, entziklopedia askea.\nOfikleido edo figlea\nOfikleidoa edo figlea (frantsesetik bugle, ophicléideek eragina; grezieratik hophis, sugea eta kleis, giltza) metalezko haize musika tresna bat da, latoizko hodi luze batez eratua, erditik tolestua, diametroa gehitzen doana bere ahokaduratik kanpairaino, eta airearen igarotzea itxi eta ireki egiten duten giltzekin.\nMusika tresna hau jotzen duen pertsonari ere figle esaten zaio.\n3 Musika lanak eta konposatzaile nabarmenak\nOfikleidoa, giltzadun kornetak eta quinticlave deituriko ofikleido altua bezala (bere familiako beste bi partaideak), beste haizezko musika tresnek ez duten moduko digitazio sistema bat du. Giltza guztiak, bat izan ezik, ohi itxita egoten dira eta jotzaileak giltzari dagokion palanka zapaltzen duenean bakarrik irekitzen dira. Justu kanpaiaren azpian dago tonu zuloen estalkirik handiena, baina ohi irekita egoten da eta palanka zapaltzen denean pakarrik ixten da.\nBadaude ofikleido edo figlea 1817an asmatua eta 1821ean Jean Hilaire Asté musika tresna egileak patentatua izan zela dioten berriak. Orkestra erromantikoan, metalen sekzioko egiturako muina da, Pizkundeko serpentoiaren ordez. Bere inguruan tolesten den hodi luze batetaz eratua dago, eta ahoko batekin interpretatzen da, metalezko gainontzeko haize musika tresnetan bezala. Hasiera batean, bederatzi giltza zituen, eta, ondoren, beste hiru gehitu zitzaizkion, hamabira heldu arte. Ofikleidoaren familiaren musika tresna ezberdinak Si bemol, Do, Mi bemol edo Fan afinatuak egon daitezke. Familia honetako musika tresnarik ohikoena, Si bemol edo Doan afinaturiko figle baxua da.\nOfikleidoa, tuba eta eufonio edo bonbardinoagatik ordeztua izan zen, Italia aldean XX. mende hasierararte ezaguna izaten jarraitu zuen arren, eta oraindik gaur egun, profesionalki joa da. Azken figle handienetako bat Sam Hughes izan zen.\nMusika lanak eta konposatzaile nabarmenak[aldatu | aldatu iturburu kodea]\nMusika tresna honentzat idatzitako lehen partitura, Gaspare Spontinik 1819an idatzitako Olimpie operakoa izan zen. Ofikleidoa erabiltzen duten beste musika lan ospetsu batzuk Elias eta Uda gau bateko ametsa lanaren obertura dira, Felix Mendelssohnenak; bai eta Hector Berliozen Sinfonia fantastikoa ere, geroagoko orkestazio batean tuba batek ordeztu duen arren. Giuseppe Verdik eta Richard Wagnerrek ere musika tresna honentzat konposatu zuten.\n(Ingelesez) The Ophicleide\nOrriaren azken aldaketa: 27 azaroa 2019, 20:18.


Egunean Behin jokoaren inguruan antolatu dugun Programazio Lehiaketa aurkezten izan nintzen EHUko Informatika fakultatean joan den asteartean (bideoa dago). Adibide sorta bat aurkeztu nien bertaratu ziren 30 lagunei, eta ideia edo bide zehatz baten gainean, Wikipedia-Wikidatatik nola atera datuak, luzeago idatzi nuen jarraian Euskal Wikilarien Elkartearen webgunean. Laburpen bat ekarriko dut hona.\nEgunean Behin jokoan euskarazko Wikipediako datu eta irudi askoren galderak agertzen direla badakite erabiltzaileek. Jokoaren gakoetako bat izanik milaka galdera behar direla, Wikipediako datuak erabili ahal izatea funtsezkoa zaio CodeSyntax-i, jokoa egin duen enpresari. Euskarazko Wikipedia ez balego, askoz zailagoa izango zen Egunean Behin programatu ahal izatea eta, dudarik gabe, tristeagoa izango zen jokatzea ere.\nWikidata zer den\nWikipedia gauza sendo bat da: edozeinek ikusten du hori. Jope, zelako "munstro informatiko ondo antolatua izan behar duen honek", pentsatzen nuen nik ere barrutik tripak pixkat ezagutu aurretik. Baina behin Wikipediaren edizioan barneratuta, beste modu batean ikusten hasi nintzen: munstro gau elkarrekin bat datozen hiru gurpileko mekanismo bat da batez ere. Wikipedia bat barik, hizkuntza bakoitzeko wikipedia bat dago; eta horietako bakoitzarekin lotuta daude beste bi gurpil handiak: Commons irudi eta multimedia edukien biltegia; eta Wikidata, datu egituratuen datubasea. Eta Wikipediak ugariak diren bezala, hizkuntzak bezainbeste, Commons eta Wikidata baliabide bakarrak dira, baina partekatuak. Nik hirutasun baten gisara irudikatzen ditut:\nHorra hirutasuna, eta aldamenean, gure eliza partikularra, EWKE. Irudiko elementu horietarik, denok bisitatzen dugu Wikipedia sarri, jakin barik trinitatearen adarrak ere hor direla. Bisitatu edozein artikulu euskaraz, eta aldameneko zutabean, irudi hau duzue ikonookin:\nArtikulu arrunt bat, edozein: Pagoda, eraikin erlijioso asiatiko horiek... Hor duzue euskaraz, baina ikonoan klikatuz iritsiko zara Wikidatako Q199451 elementura, zeinak definitzen duen zer den pagoda bat.\nHemen duzue beste orri bat, Karmele Jaio idazlearena. Berak ere badu Wikidata lotura, eta betea du hiztun propietatean (P1412) euskara dakiela... baina, adibidez, ez ote daki beste hizkuntzarik?\nInork badaki gehiago Karmele Jaiori buruz gehiago, bete beza https://www.wikidata.org/wiki/Q12261321 alorra, eta adierazi dezala hizkuntza gehiagoren hiztun ere badela... Adibide zozo bat da, baina Wikipedia bera bezala, Wikidata elementuak ere horrela aberastu eta osatzen dira, guzion ezagutza eta kolaborazioarekin.\nWikidata nola ustiatu\nOrduan, bada, Egunean Behin-eko galderak ateratzeko bidea, Wikidata izan ohi da. https://query.wikidata.org zerbitzua erabiltzen dugu. Bertan adibide batzuk agertzen dira, eta askoz gehiago ingelesez osatutako biltegi honetan.\nBilaketa bat egindakoan, gainera, helbide labur bat eraiki dezakezu, eta horrek gogoratzeko balio dizu, bilaketa gordeta izateaz gain haren gainean beste batzuk bilatzeko. Hona adibide bat, https://w.wiki/4SB zeinak ematen dizkigun Euskal Herrian kokatutako udaletxeen irudiak (aldi berean berezko artikulua dutenak). Egin klik URL horretan, eta eman Play botoi urdinari. Ondoren, emaitzak agertzen dira, eta funtzio barra bat.\nBarra honetan ezkerreko begian klikaturik, emaitzen bista desberdinak lortzen dira. Download emanik, jaitsi daitezke emaitzak, eta horra, erraz-erraz, Egunean Behin-erako galdera sorta bat: "Nongoa da udaletxe hau? <irudia> | Herria". Galde-erantzun zuzenak behintzat, bertan leudeke; hori bai, programazio pixkat gehiago gehitu behar da erantzun okerrak sortzeko.\nUdaletxeen eskaera horri begiratu diezaiogun apur bat:\nBatetik, lerro luze batean Euskal Herriko eremu geografikoa definitzen da, formula baten bidez (zazpi herrialdetako estatu independente bat ez garen artean, hala beharko du), eta azpimarratu dut halaber Udaletxe bat (eraikin mota) definitzen duen Wikidata elementua. Q543654 beste elementu batzuekin ordezkatu, eta beste hainbat argazki-artikulu lortuko dituzu. Adibidez, Q16970 elementua idatziz gero, dozenaka eliza. Q199451 idatziz gero, seguruenik batere ez, pagoda (!) bat definitzen duen wikidata elementua baita, gorago aipatu dugun eraikin mota hori.\nBeraz, horrela arakatzen dugu Wikidata, Query zerbitzuaren bidez (eta oso baliagarri zaizkigularik Galder Gonzalez wikilariak eman zizkigun pista batzuk)… Esplorazioa, esan dezagun. Izatez, query horietako eskaerak Wikidatatik zuzenean ateratzeko Pywikibot Python programa erabiltzen dute nire lankide informatikariek. Hemen adibide bat dokumentatuta (honetan utziko dut hau, beste azalpen teknikoago baterako gaia da).\nAmaitzeko, gogoratu martxan dela lehiaketa hori, martxoaren 15a arte, galderak sortzeko programazioa egitekoa:\nLehiaketaren azalpen bat.\nAdibide posibleen aurkezpen bat.


Martxan da Asun Casasola Ipuin Lehiaketaren V. edizioa – Irunero\n“Ez zaude bakarrik” gaia abiapuntutzat izango dute testu parte-hartzaileek\nMartxan da Asun Casasola Ipuin Lehiaketaren V. edizioa “Zurekin nago” lelopean. Lehiaketaren aurreko edizioetan bezala, parte-hartzaileak bi kategorietan banatuko dira, batetik, 10 eta 16 urte arteko gazteak eta, bestetik, 16 urtetik gorakoak. Lanak 2020ko otsailaren 9a baino lehen entregatu beharko dira. Euskaraz edo gaztelaniaz idatzitako testuak aurkeztu ahalko dira lehiaketara.\nLehiaketaren V. edizioan ere “Ez zaude bakarrik” gaia hautatu da testuen abiapuntu gisa. Izan ere, gai horren bitartez berdintasunaren aldeko jendartea bultzatzea eta genero indarkeria baztertzea bilatzen dute ipuin lehiaketako antolatzaileek. Parte hartzaile bakoitzak lehiaketara idazlan bakarra aurkezteko aukera izango du. Guztira, 4 kategoria bereiziko dira Asun Casasola ipuin lehiaketaren barnean parte hartzaileen adin eta ipuinaren hizkuntzaren arabera bereiziko direnak.\nLanak otsailaren 9a baino lehen aurkeztu beharko dira eta,horretarako, ipuinak posta arruntaz edo posta elektronikoz bidaltzeko aukera eskainiko zaie parte-hartzaileei. Posta arunta hautatzen dutenek Brontë liburu-dendaren helbidera bidali beharko dituzte haien sormen lanak. Poste elektroniko bitartez bidaltzen direnak, aldiz, asuncasasolaipuina@gmail.com helbidean jasoko dira. Hortaz gain, ipuinak ezizen batekin sinaturik eta kontakturako informazioa beste alde batetik aurkeztea garrantzitsua izango da lehaiaketaren antolkuntzarako oinarrietan zehazten denez.\nEpaimahaia Antolakuntzak osatuko du, erakunde horretako kideen eta literatura munduko pertsonen artean aukeraturiko kideekin. Jasotako lan guztiak aztertu ondoren, epaimahai horrek aukeraketa egingo du. Deliberoa 2020ko martxoan ezagutaraziko da, Emakumearen Egunaren inguruan antolakuntzak egingo duen ekitaldi berezian. Hala ere, irabazleei modu pertsonalean jakinaraziko zaie lehenago.\nKategoria bakoitzeko irabazle bat izango da; guztira, lau saridun. Diru sari eta liburu sorta bana jasoko du haietako bakoitzak. 10-16 urte bitarteko kategorietako irabazleek 100 euroko diru saria izango dute, 16 urtetik gorako kategorietako irabazleek 300 euroko diru saria jasoko duten bitartean. Liburu sortek 50 euro inguruko balioa izango dute eta antolakuntzak aukeratuko ditu sorta horiek osatuko dituzten liburuak: mezu feminista duten obrak edota emakumezko autorea dutenak izango dira guztiak. Saria eman gabe gera daiteke, epaimahaiak hala erabakitzen badu.\nAsun Casasola Ipuin Lehiaketaren 3. ediziotik aurrera lehiaketan idazle gazteentzako tartea irekitzea lortu zen Gipuzkoako Foru Aldundiaren laguntzari esker. Horrela, 10 eta 16 urte arteko gazteentzako kategoria berezia sortzea lortu zen. Antolakuntzatik adin tarte horretarako nerabe guztiak lehiaketaren V. edizioan parte hartzera animatzen dituzte. Asun Casasola lehiaketako antola-tzaileek azaldu dutenez, “gazteek indarkeria matxistaren aurkako hausnarketak ipuinetan islatzea nahi dugu”.\nAsun Casasolari aitortza\nAsun Casasolaren borroka eta kemenari aitortza egiten jarraitzeko asmoz, Asun Casasola Ipuin Lehiaketaren edizio berria martxan da, “Zurekin nago” lelopean. Lehiaketaren antolakuntzaren helburu nagusiek bere horretan jarraitzen dute hasieratik: berdintasunaren aldeko jendartea bultzatzea eta genero indarkeria baztertzea. Horregatik, edizio honetan ere, ikuspuntu positibo bat bilatuko da, indarkeria matxistaren aurkako borroka islatzen duena. Horretarako, ipuina originala, argitaratu gabea eta aurkezten den hizkuntzan idatzitakoa izan beharko da, tarteko itzulpen zuzenik gabe.\nPosted in Beti GazteTagged Asun Casasola Ipuin Lehiaketa, beti gazte, irun, irunero, lehiaketa, literatura


Hemezortzi hilabete igaro ditu preso Zaballa (Araba), Soto Del Real (Madril) eta Brievako (Avila) espetxeetan. 2014ko abenduaren 15ean atxilotu zuten Gernika-Lumoko merkatuan kalez jantzitako ertzainek.\nHerri Libre bihurtu zuten Gernika-Lumo 2014ko abenduan. Ustez 'terrorismoaren gorazarrea' egiten zuen pankarta bat eusten zuen makilan aurkitutako hatz-marka batzuk frogatzat hartuta kondenatu zuten Jone Amezaga Arriaga gazte errigoitiarra 18 hilabeteko espetxe zigorrera.\nIrmoki gaitzetsi zuen Bizkaiko herriak Espainiako Auzitegi Gorenak berretsitako kondena eta mugimendu plurala artikulatzea lortu zuten ehunka herritar bilduz.\nHamar egunean espetxean aurkezteko agindua iritsi zitzaion Amezagari. Ertzaintzak ordea, txosten bat aurkeztu zion kasuko epaileari hamar egun horiek kendu eta gaztea "bilatu eta atxilotzeko" argudioak emanaz. Idazki horrek "zantzu politikoak" zituela salatu zuen 'Jone Libre' mugimenduak, haren espetxeratzeak ere bazuela 'politikotzat' adieraziz.\n21 egun eman zituen ezkutuan, herritik alde eginda, Jone Amezaga Arriagak. Bitartean, gazteak herrian libre bizi ahal izateko baldintzak sortzeko saiakera egin zuten ehunka herritarrek. Aterki laranjak erabili zituzten Ertzaintzak 'lehen bai lehen' espetxean nahi zuen gaztea babesteko.\n2014ko abenduaren 13 eta 14an Herri Libre bihurtu zuten Gernika-Lumo, eta bertan azaldu zen, herritarren babespean eta libre bizitzeko hautua eginda Amezaga.\nAbenduaren 15ean “aspaldi ikusi gabeko bortizkeria erabiliz” sartu zen Ertzaintza Gernika-Lumoko merkatuan Jone Amezaga atxilotzera. Kalez jantzitako poliziek ezin izan zuten gaztea babesteko herritarrek osatutako besarkada hautsi, eta beltzak sartu ziren Amezagaren inguruan zegoen jendea jipoitzera.\nHemezortzi hilabeteko espetxe zigorraz gain, dispertsioa eta isolamendua ere sufritu ditu gazteak. Orotara, hiru hilabete eman zituen isolatuta Zaballan (Araba) eta pare bat aste Soto Del Realen (Madril) dispertsio politikaren ondorioz. Gainontzeko kondena Brievako espetxean (Avila) bete du.\nEkainaren 11n geldituko da aske gazte errigoitiarra.\nKanal hauetan artxibatua: Jone Libre dinamika | Gernika | Errigoiti


Gourville - Wikipedia, entziklopedia askea.\nMarie-France BASSET (2014-2020)\n45° 49′ 49″ N, 0° 00′ 55″ W / 45.830277777778°N,0.015277777777778°W / 45.830277777778; -0.015277777777778Koordenatuak: 45° 49′ 49″ N, 0° 00′ 55″ W / 45.830277777778°N,0.015277777777778°W / 45.830277777778; -0.015277777777778\nBonneville, Genac, Marcillac-Lanville, Mons, Montigné, Rouillac, Saint-Cybardeaux eta Genac-Bignac\nGourville Frantziako udalerria da, Charente departamenduan dagoena, Poitou-Charentes eskualdean. 2013an 635 biztanle zituen.\n2007an Gourville udalerrian erroldatutako biztanleak 646 ziren. Familiak 236 ziren, horien artean 54 pertsona bakarrekoak ziren (17 bakarrik bizi ziren gizonak eta 37 bakarrik bizi ziren emakumeak), 75 seme-alabarik gabeko familiak ziren, 95 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 280 etxebizitza zeuden, 241 familiaren etxebizitza nagusia ziren, 12 bigarren erresidentzia ziren eta 27 hutsik zeuden. 267 etxeak ziren eta 10 apartamentuak ziren. 241 etxebizitza nagusietatik 186 bere jabearen bizilekua ziren, 49 alokairuan okupaturik zeuden eta 6 doan lagata zeuden; 2 etxek gela bat zuten, 9 etxek bi zituzten, 31 etxek hiru zituzten, 66 etxek lau zituzten eta 132 etxek bost zituzten. 198 etxek euren parking plaza propioa zuten azpian. 100 etxetan ibilgailu bat zegoen eta 113 etxetan bat baino gehiago zituzten.\nGourville udalerriko biztanleria-piramidea 2009an .\n2007an lan egiteko adina zuten pertsonak 363 ziren, horien artean 273 aktiboak ziren eta 90 inaktiboak ziren. 273 pertsona aktiboetatik 236 lanean zeuden (135 gizon eta 101 emakume) eta 37 langabezian zeuden (9 gizon eta 28 emakume). 90 pertsona inaktiboetatik 32 erretiraturik zeuden, 26 ikasten zeuden eta 32 "bestelako inaktibo" gisa sailkaturik zeuden.\n2009an Gourville udalerrian 229 unitate fiskal zeuden, 555,5 pertsonek osaturik. Pertsona bakoitzeko diru-sarrera fiskalaren mediana urteko 15.234 euro zen. \n2007an zeuden 27 komertzioetatik, 2 janari enpresak ziren, 4 bestelako produktu industrialen fabrikazioko enpresak ziren, 7 eraikuntza enpresak ziren, 4 ibilgailuen saltze eta konpontze enpresak ziren, 2 ostalaritza eta jatetxe enpresak ziren, 1 informazio eta komunikazio enpresa zen, 3 higiezinen enpresak ziren, 2 zerbitzu enpresak ziren, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 8 zerbitzu publikoetatik, 1 ibilgailuen ikuskaritza teknikoko lekua zen, 1 igeltseroa, 2 margolariak, 1 zurgina, 1 argiketaria, 1 eraikuntza enpresa eta 1 ile apaindegia.\n2000. urtean Gourville udalerrian 22 nekazaritza-ustiategi zeuden, 1.258 hektarea erabiltzen.\nBonneville (2,2 km)\nMarcillac-Lanville (3,3 km)\nMons (4,3 km)\nGenac (4,7 km)\nMontigné (5,0 km)\nWikimedia Commonsen badira fitxategi gehiago, gai hau dutenak: Gourville\nOrriaren azken aldaketa: 21 otsaila 2019, 11:11.


Sei mendate Aspanogiren alde - Debagoiena - Goiena.eus\nJagoba Domingo 2014-04-27 20:35\nTxirrindulariak martxa zikloturista amaituta.\nZeruari begira hasi zuten atzo Aspanogi 6+3 martxa zikloturista. Izan ere, txirrindulari eta antolatzaileak eguraldiaren beldur zeudela aitortu zuten. Hala ere, errepidean pasatu zituzten lau ordu inguruak ederki gozatu zituzten lagun giroan; sufrimenduak ere bere tartetxoa izan bazuen ere.\nDenera, 231 txirrindulari irten ziren Bergarako Agorrosin kiroldegitik atzo goizean Lokatza txirrindulari eskolak antolaturiko martxa zikloturistan. Kirola egiteaz gain baina, bazuen beste helburu bat atzoko martxak; Aspanogi elkartea, Gipuzkoako haur minbizidunen gurasoen elkartea ezagutzera ematea alegia.\nSei mendate, 105 kilometro\nKirolariek 105 kilometrotan, sei mendate igo zituzten hiru bailaran barrena. Agorrosin kirol gunetik atera ziren txirrindulariak 09:00etan eta Oñatirako bidea hartu zuten. Pedalka, Udana, Aztiria, Barbari, Liernia, Mandubia eta Elosuko gainak bizikleta gainean pasa ondoren, 13:00ak aurretik ziren lehenengoak bueltan Agorrosinen.\nNekeari aurre egiteko mokadutxoa eskuetan zutela, gustura amaitu zuten martxa bai kirolari baita antolatzaileek ere, nolabait minbiziari aurre egiten.


Zumarragako ospitaleko langileei COVID-19aren aurkako txertoa jartzen hasi dira gaur - Otamotz : Otamotz\nZumarragako ospitaleko 48 langileri jarri diete txertoa. Larrialdietako eta Barne Medikuntzako langileak izango dira txertoa jasotzen lehenak\nZumarragako ospitaleko langile bati txertoa jartzen. Argazkia: Ariane Vierbücher\nOsakidetzako langileak hasi dira COVID-19aren aurkako txertoa jasotzen. Gurutzetako ospitalean izan ziren lehenak eta gaur, Zumarragako ospitalean ere hasi dira. Osakidetzak zehaztu duen protokoloaren arabera, larrialdietan eta Barne Medikuntzan lan egiten duten langileak izango dira txertoa hartzen lehenak. Pfizer etxearen 48 txerto jarri dituzte guztira, eta hemendik 21 egunera, bigarren txertoa jarriko diete. Hurrengo egunetan, egunero txerto kopuru bera, 48, jartzea espero dute. Ospitaleko langileez gain, Goierriko eta Urolako osasun zentroetako langileei ere jarriko diete txertoa Zumarragako ospitalean.